Халқаро янгиликлар, 16 январ 2015\n25 август 2019, Тошкент вақти: 06:15\nПариж яқинидаги гаровгир қўлга олинди\nБугун Парижнинг шимоли-ғарбида жойлашган Коломб шаҳридаги почта бўлимларидан бирида икки кишини гаровга олган қуролли шахс қўлга олинди, гаровдаги кишилар озод қилинди.\nПолиция маълумотига кўра, қуролли шахс 16 январь туш пайти почта бўлимига кирган ва полицияга қўнғироқ қилиб, ёнида Калашников автомати, пистолет, гранаталар борлигини айтган.\nКейинчалик қуролли шахс полицияга ўзи таслим бўлгани айтилмоқда.\nФранцуз полицияси ҳозирча Коломбдаги воқеанинг ўтган ҳафтада Парижда содир бўлган қонли ҳужумлар билан боғлиқлиги ҳақида бирор маълумот йўқлигини айтди.\nБельгияда террорчиликка қарши кураш кучайтирилди\nБелгия ҳукумати мамлакатдаги террорчилик хавфини бир поғона юқорига кўтарди.\n15 январь исломчи радикалларга қарши ўтказилган махсус рейдлардан сўнг Бельгияда террорчиликка қарши кураш кучайтирилди.\nПайшанба куни полиция Суриядан қайтган жанггарилар террорчилик ҳаракати содир этишга тайёрланаётгани ҳақида маълумот олганидан сўнг Брюссел ва Верьве шаҳридаги ўнлаб уйларда тинтув ўтказилди.\nВерьве шаҳрида ушбу рейдлар пайти полициячиларга қарши ўт очилгандан сўнг иккита жанггари отиб ўлдирилди ва яраланган бошқа бир жанггари қўлга олинди.\nБельгия Ташқи ишлар вазири Дидье Рейндерснинг бугун матбуотга билдиришича, жума куни рейдлар тўла якунланиб, тергов-суриштирув жараёни бошланган.\nБельгия Бош прокурори Эрик ван дер Сиптга кўра, жанггарилар Сурияда жанг қилиб қайтган шахслар бўлиб, улар Бельгияда теракт ўтказишни режалаштиргани аниқланган.\nРейидлар давомида ҳуқуқ-тартибот идоралари ходимлари орасида талофотлар бўлмагани айтилди.\nУкраинадаги исёнчилар вакиллари Минск учрашувида иштирок этадиган бўлди\nИсёнчилар раҳбари Игорь Плотницкий.\nУкраина шарқида Луганск Халқ Республикаси деб эълон қилинган ҳудуддаги россияпараст исёнчилар лидери Игорь Плотницкий 16 январда Минскда бошланадиган Украина, Россия ва ЕХҲТ иштирокидаги “мулоқот гуруҳи” йиғинига бормаслигини, аммо ўзининг ўрнига бошқа одамни жўнатишини билдирди.\nДонецк Халқ Республикаси деб эълон қилинган ҳудуд раҳбари Денис Пушилин эса ўз делегацияси Минск музокараларида иштирок этишга тайёр эканини айтди.\nАввалроқ исёнчилар лидерлари мазкур учрашувда иштирок этишдан бош тортганлари хабар қилинган эди.\nУкраинадаги инқирозга ечим топиш мақсадидаги “Мулоқот гуруҳи”нинг сўнгги йиғилиши 24 декабрда Минскда бўлиб ўтган эди.\nМузокараларда Украина собиқ президенти Леонид Кучма, Россиянинг Украинадаги элчиси Михаил Зурабов, ЕХҲТнинг Украинадаги вакили Хайди Тальявини ҳам иштирок этаётир.\nПокистон парламенти Европа Иттифоқини Муҳаммад пайғамбарга карикатура чизишни тўхтатишга чақирди\nПокистон парламенти қуйи палатаси Франциянинг Charlie Hebdo журналида яна Муҳаммад пайғамбар карикатураси чоп этилганини қоралади.\nПокистон парламенти 15 январь куни бир овоздан қабул қилган резолюцияда ҳалқаро ҳамжамиятдан, жумладан, Европа Иттифоқидан бундай ҳолат қайта такрорланмаслигига интилиш зарурлиги талаб қилинади.\nМуҳаммад пайғамбар карикатураларини эълон қилган Charlie Hebdo журналига 7 январь куни террорчилар томонидан қилинган ҳужумда 12 одам ҳалок бўлган эди.\nТуркия Бош вазири Ахмет Довудўғли мазкур карикатурани “жиддий фитна”, деб баҳолади. Довудўғли, шунингдек, сўз эркинлиги мусулмонлар пайғамбарини ҳақорат қилиш сифатида тушинилмаслиги кераклигини таъкидлади.\nОбама ва Кэмерон исломий экстремизмга қарши ягона фронтни қўллаб-қувватлашда давом этади\nОбама ва Кэмерон.\nҚўшма Штатлар ва Британия Францияда террорчилар томонидан ўтган ҳафтада 17 киши ўлдирилиши ортидан ислом экстремистларига қарши ягона фронтни қўллаб-қувватлашда давом этишга ваъда берди.\nФранция президенти 15 январь куни “мутаассиблик, фундаментализм ва тоқатсизликнинг асосий қурбонлари” мусулмонлардир, деб баёнот берганидан сўнг АҚШ президенти Барак Обама ва Британия Бош вазири Дэвид Кэмерон мана шундай билдирув билан чиқди.\n15 январь куни Лондонда нашр этиладиган The Times газетасида АҚШ ва Британия раҳбарлари ҳаммуаллифлигида чоп этилган мақолада “Жаҳон Париждаги воқеаларга сўз эркинлигини йўқ қилишга йўл қўмаймиз, деб жавоб берди”, “Биз бу каби ваҳший қотилларни ва уларнинг бузуқ мафкурасини енгамиз”, деб билдирилган.\nБерлинда Германия Канцлери Ангела Меркел парлдаментда қилган чиқиши чоғида исломий экстремистларга қарши хавфсизлик чоралари кучайтирилишига ваъда берди.\nБугун Минскда Украина - Россия музокаралари бошланиши кутилмоқда\nБугун Белорусь пойтахти Минскда Украинадаги вазиятни барқарорлаштириш масаласида Киев ва Москва музокаралари ўтказилиши режалаштирилган. Украина шарқидаги россияпараст исёнчилар раҳбарлари мазкур музокараларда иштирок этишдан бош тортаётгани маълум қилинган.\nМузокаралар арафасида Донецкдаги россияпараст исёнчилар қақшатқич жанглардан сўнг Донецк аэропортини босиб олганларини билдирмоқда.\nХабарларда 15 январь куни Донецк аэропортига исёнчилар байроғи ўрнатилгани ҳақида маълумотлар бор.\nАйни пайтда Украина ҳукумат кучлари исёнчилар Донецк шаҳрининг асосий қисмини эгаллаб турганига қарамай, аэропортни ўз назоратида сақлаб қолгани ҳақида хабар бермоқда.\nДонецк аэропорти учун бир неча ойдан бери бораётган жанглар оқибатида аэропорт атрофидаги мавзелардаги уйлар вайрон қилинган.\nИсёнчилар Донецк аэропорти назоратини қўлга киритгани ҳақида баёнот бергани ортидан АҚШ президенти Барак Обама ва Германия Канцлери Ангела Меркел Украинада зўравонликларнинг кучайиб кетиши олдини олиш масаласини телефон орқали муҳокама қилган.\nПариждаги озиқ-овқат дўконига террорчилар ҳужум қилган пайтда одамларни қутқариб қолган мусулмон йигитга Франция фуқаролиги берилади.\nФранция Ички ишлар вазирининг билдиришича, 9 январь куни террорчи Амед Кулибали озиқ-овқат дўконига ҳужум уюштириб, 4 яҳудийни ўлдирган ва одамларни гаровга олган бир пайтда Малидан Парижга ишлаш учун келган Лассан Батилий 19 одамни ертўлага яшириб қутқариб қолган. Амед Кулибали ўша куни қўлга олиш пайтида полиция томонидан отиб ўлдирилган.\nФранция жамоатчилиги ҳукуматга Лассан Батилийни француз ордени билан мукофотлашни ҳам таклиф қилмоқда.\nБатилий Францияда 2006 йилдан бери яшаб келади. У ўтган йилнинг июлида Франция фуқаролигини олиш учун ариза берган.\nАрманистондаги Россия консуллиги олдида норозилик намойиши ўтказилди\nАрманистонда 15 январь куни юзлаб одамлар Россия консуллиги олдида митинг ўтказди.\nМазкур митинг Арманистоннинг Гюмри шаҳридаги Россия ҳарбий базасидаги оддий аскар Валерий Пермяков 12 январь куни бир оиланинг олти аъзосини отиб ўлдирганини тан олгани билдирилганидан сўнг бўлиб ўтди. Бу ҳужумда олти ойлик чақалоқ оғир яраланган эди.\nНамойиш пайтида полиция ва норозилар тўқнашуви содир этилди. Тўқнашувда камида 15 одам жароҳат олгани айтилмоқда. Норозиларнинг 20 нафардан кўпроғи ҳибс қилинган.\nРоссия ҳарбийси отиб ўлдирган оила аъзоларини дафн этиш маросими 15 январь куни ўтказилди. Маросимдан олдинроқ Арманистон Бош прокурори Геворк Костонян Россиядан Валерий Пермяковни Ереванга топширишни талаб қилишини айтди.\nРоссия элчихонаси олдидаги намойиш 16 январга ўтар кечаси ҳам давом этди.\nБельгияда террорчиликда гумонланганлар ўлдирилди\nБельгияда террорчиларга қарши амалиёт пайти.\nБельгия ҳукумати 15 январь куни Верьве шаҳрида ўтказилган махсус амалиёт пайтида иккита жанггари отиб ўлдирилганини билдирди.\nХабарда айтилишича, полиция Суриядан қайтган жанггарилар террорчилик ҳаракати содир этишга тайёрланаётгани ҳақида маълумот олган ва Брюссел ҳамда Верьве шаҳридаги бир қатор уйларда тинтув ўтказган.\nВерьве шаҳридаги амалиёт пайтида содир бўлган отишмада икки жанггари ўлдирилган, полициячилар орасида йўқотишлар бўлмаган. Гувоҳлар темир йўл вокзалида ҳам портлаш овозларини эшитганини айтмоқдалар.\nЛукашенко Ғарб билан яқинлашмоқчи\nБелорусь президенти Александр Лукашенка Россияни “Ғарб билан муносабатларни яхшилашни режалаштирмоқчиман”, деб огоҳлантирди.\n15 январь куни парламентда сўзлаган Лукашенка Белорусь Европа Иттифоқи ва АҚШ билан барқарор алоқаларни мустаҳкамлашга ҳаракат қилишини, Россия бу ҳаракатга ҳалақит бермаслиги кераклигини айтди.\n"Россиянинг ўзи Ғарб билан яқинлашишга қаттиқ ҳаракат қилаяпти, биз бунга эътироз билдирганимиз йўқ. Демак, бизнинг ҳаракатимизга ҳам ҳалақит берилмаслиги керак”, деди Лукашенка.\nАйни пайтда Лукашенка Россия билан ҳамкорлик ўрнини Ғарб ўлкалари боса олмаслигини ҳам эътироф этди.\nБосния муфтийси Муҳаммад пайғамбарга карикатура эълон қилинганини қоралади\nБосния муфтийси Ҳусайн Кавазович.\nБосния мусулмонлари муфтийси Ҳусайн Кавазович Франциянинг Charlie Hebdo журналининг сўнгги сонида Муҳаммад пайғамбарга яна карикатура эълон қилинганини қоралади ва буни муслмонларга нисбатан ҳақорат сифатида баҳолади.\n15 январь куни қилган чиқишида Босния муфтийси “Муҳаммад пайғамбар суратини чизиш сўз эркинлигини суистеъмол қилишдир” деб билдирди.\nЎтган ҳафтада Хусайн Кавазович 7 январь куни террорчилар томонидан Charlie Hebdo журналига қилинган ҳужумни қоралаган эди. Журналга қилинган ҳужумда 12 одам ҳалок бўлган.\nУкраина шарқидаги ҳужум қурбонларига бугун мотам тутилди\n13 январь куни Волноваха шаҳарчаси яқинида рўй берган ҳодисада 12 киши ҳалок бўлди.\nИкки кун аввал Украина шарқида автобусга қилинган ракета ҳужуми қурбонлари хотирасига 15 январь куни мамлакатда мотам тутилди. 13 январь куни Волноваха шаҳарчаси яқинида рўй берган ҳодисада 12 киши ҳалок бўлди. Бу Украина шарқида сўнгги ойлар давомида рўй берган энг қонли ҳодиса бўлди.\nРасмий Киев россияпараст айирмачиларни айблади. Айирмачилар бу айбловларни инкор қилмоқда.\n14 январь куни Украина Бош вазири Арсений Яценюк халқаро ҳамжамиятни россияпараст айирмачиларни “террорчи ташкилот”, дея тан олишга чақирди.\nАвтобусга ҳужум қилинган куни айирмачилар назоратида қолаётган Донецк шаҳридаги халқаро аэропортга туташ ҳудудда тиғиз жанглар ҳам кузатилди.\nБМТ Хавфсизлик кенгаши автобусга қилинган ҳужумни кескин қоралаб, жавобгарларни жазолашга чақирди.\nЕвропа Иттифоқи билан АҚШ ҳам Украина шарқида зўравонликлар яна авж олаётганини қоралади. Вашингтон автобуснинг ўққа тутилишида айирмачиларни айблади.\nФранция Президенти Франсуа Олланд.\nФранция Президенти Франсуа Олланд ўз мамлакати барча динларни ҳимоя қилишини ваъда қилиб, Ислом билан демократия бир-бирига мос кела олишига ишонишини баён қилди.\nОлланд бу фикрларни 15 январь куни Париждаги Араб дунёси институтида қилган чиқишида билдирди. Ўтган ҳафта Парижда исломчилар амалга оширган террор ҳуружи оқибатида 17 киши ҳалок бўлди.\nОлланд ўз нутқида “мутаассиблик, фундаментализм ва тоқатсизликнинг асосий қурбонлари” мусулмонлардир, дея таъкидлаб, ҳужумдан кейин Франция билан бирдамлигини намойиш қилган арабларга миннатдорчилик билдирди.\n11 январь куни Парижда террор ҳужуми қурбонлари хотирлаш ҳамда Charlie Hebdo ҳажвий журналининг омон қолган ходимларини қўллаб-қувватлаш учун Франция бўйлаб миллионлаб одам бирдамлик юришида иштирок этди.\nҲодисада саккиз журналисти ҳалок бўлган Charlie Hebdo кеча журналнинг янги сонини кўп миллионлик адад билан чоп қилди.\nNATO Россияни айримачиларни қўлламасликка чақирди\nNATO бош котиби Йенс Столтенберг.\nNATO Бош котиби Йенс Столтенберг Россияни Украина шарқидаги айримачиларни қўллаб-қувватлашдан бош тортишга ҳамда ўтган йилнинг 5 сентябрида Минскда имзоланган сулҳ битимига амал қилиниши учун таъсир кўрсатишга чақирди.\n14 январь куни Берлинда Германия канцлери Ангела Меркел билан учрашувдан сўнг матбуот анжумани ўтказган Столтенберг “NATO Россия билан конфронтацияга киришини эмас, балки ҳамкорлик қилишни исташи”ни айтди.\nБош котиб, шунингдек, Украина ҳарбий иттифоққа аъзо бўлишни истаса демократик очиқ жамият қуриш бўйича талабни бажариши шартлигини таъкидлади.\nУкраинада 15 январь мотам куни сифатида эълон қилинди\nВолновахда ҳужумга учраган автобус.\nУкраина президенти Петро Порошенко 15 январни террористлар ҳужумида ҳалок бўлганлар хотирланадиган мотам куни, деб эълон қилди.\n13 январь куни Донецк яқинидаги Волновах туманида содир бўлган ракета отишмасида автобусда кетаётган 12 одам ҳалок бўлган, 17 одам яраланган эди. Киев ва айримачилар мазкур ҳужумда бир-бирларини айблаб келмоқда.\nБМТ Хавфсизлик кенгаши йўловчи автобусга ракета отилганини қоралаган ва айбдорларни топиб, жазолашга чақирган. Москва ҳам мазкур жиноятни тергов қилишни талаб этаётир.\nАҚШ Давлат департаменти автобуснинг ўққа тутилишида айримачиларни айбламоқда.\nКерри Софияда Болгариянинг Россиядан энергетик қарамлигини озайтириш масаласини муҳокама қилади\nАҚШ Давлат котиби Жон Керри 14 январь куни кечқурун NATO давлатларининг энергетика соҳасида Россиядан бўлган қарамлигини озайтириш юзасидан музокаралар ўтказиш учун Болгарияга келди.\nКерри Софияда Болгария расмийлари билан мамлакатнинг энергетика таъминотини диверсификациялаш, жумладан, Болгарияга Греция орқали газ қувири ўтказиш масаласини муҳокама қилади.\nБолгария ўз эҳтиёжи учун керакли бўлган газнинг 85 фоизини, электр қувватининг 100 фоизини Россиядан сотиб олади.\nРоссия Қора денгиз остидан Болгарияга газ етказиб берувчи Жанубий оқим лойиҳасини тўхтатгани ортидан София расмийлари учун энергетика масаласи долзарб бўлиб турибди.\nАҚШ астронавтлари коинотда Россия модулига кўчирилди\nDiscovery, March 7, 2011\nАҚШ астронавтлари NASA'га тегишли халқаро фазовий станциядан Россия модулига кўчирилди.\n14 январь куни станциянинг америкаликларга қарашли модулида совутиш тизими ишдан чиқиб, аммиак оқиб кетгани гумон қилинган эди. NASA расмийси Майк Кюри охирги текширувлар датчикларнинг носозлиги туфайли мана шундай сигнал олинганини кўрсатганини айтди ва аммиакнинг оқиб кетгани ҳақида аниқ далил йўқлигини билдирди. Россия томони эса АҚШ модулида аммиак оқиб кетгани ҳақида маълум қилмоқда.\nАйни пайтда Россия модулига кўчирилган америкалик олти фазогир ҳаётига хавф йўқлиги айтилмоқда. NASA томонидан учирилган халқаро фазо станцияси ердан 400 километр олисликдаги орбитада жойлашган.\nПокистон толиблари раҳбари глобал террорчи, деб эълон қилинди\nПокистон толиблари раҳбари Фазлуллоҳ.\nАҚШ Давлат департаменти 13 январь куни покистонлик толиблар раҳбари Мавлон Фазлуллоҳни глобал террорчи, деб эълон қилди.\nМазкур қарор ортидан Толибон етакчисининг АҚШдаги барча банк ҳисоблари музлатилади ва Қўшма Штатлар фуқароларига Фазлуллоҳ билан алоқага киришиш таъқиқланади.\nФазлуллоҳ ўтган йилнинг 16 декабрида Пешовардаги мактабга қилинган ҳужум учун масъулиятни ўз зиммасига олган эди. Мазкур ҳужумда 150 одам, асосан болалар ҳалок бўлган.\nФазлуллоҳ, шунингдек, 2012 йилда ўсмирлар ҳуқуқини ҳимоя қилиб чиққан ўқувчи қиз Малала Юсуфзайни ўлдиришга кўрсатма бергани айтилади. Бироқ Юсуфзай бахтли тасодиф туфайли тирк қолган ва узоқ вақт ғарбдаги касалхоналарда даволанган . 2014 йилда Юсуфзайга Нобел тинчлик мукофоти топширилган.\nМедведев Марказий банк рубль қадрини сақлаб қолиш имкониятига эгалигини айтди\nРоссия Бош вазири Дмитрий Медведев Марказий банк ўтган йилнинг декабрида долларга нисбатан қийматини тарихий даражада йўқотган рубль қадрини сақлаб қолиш учун барча воситаларга эга, деб билдирди.\nРоссия рублининг долларга нисбатан қиймати 66 рублни, еврога нисбатан қиймати 77,5 рублни ташкил қилаётир.\n14 январь куни Москвада ўтказилган Егор Гайдар иқтисодий форумида Медведев ўтган йили Марказий банк рубль қадрини сақлаб қолиш учун деярли бир миллиард доллар сарфлаганини маълум қилди.\nҚирғизистонда юзлаб одам электр қимматлаганига норозилик билдириб кўчага чиқди\nҚирғизистон шимолидаги Талас ва Норин шаҳарларида юзлаб одам электр нархи ошишига норозилик билдириб кўчага чиқди.\nТаласдаги намойишда юздан зиёд одам, Нориндаги намойишда эса икки юздан зиёд одам қатнашди.\nНамойишчилар электр энергияси нархи сўнгги бир ой ичида уч баравар қимматлаганидан нолишмоқда.\nҚирзиғистон Энергетика вазири Қубаничбек Турдибоев намойишчилар билан учрашганидан сўнг улар уйларига тарқаган.\nЎтган йилнинг 11 декабрига қадар Қирғизистонда бир киловатт электр энергияси учун 0,7 сўм нарх белгиланган эди.\nҲозир эса фуқаролар белгиланган лимитдан ташқари ишлатган электрнинг ҳар бир киловати учун 2 сўмдан кўпроқ пул тўлашга мажбур бўлмоқда.\nПокистон шимолида мактаб ўқитувчиларига ишга қурол билан келишларига рухсат берилди\nЎтган ой Покистоннинг Пешавор шаҳрида экстремист кучларнинг мактабга қилган ҳужуми ортидан ўқитувчиларга ишга қурол билан келишларига руҳсат берилди.\n6 декабрь кунги ҳужум оқибатида аксари ёш болалардан иборат 150 одам ҳалок бўлган эди.\nЭндиликда Покистоннинг Хайбер-Пахтунхва вилоятида яшовчи ҳар бир ўқитувчи мактабга расман рўйхатга олинган қурол билан келиши мумкин.\nПокистон расмийларига кўра, мактаб ўқувчиларини террорчи гуруҳларининг эхтимолий ҳамласидан ҳимоялаш мақсадида кўрилаётган чоралардан биридир.\nМаҳаллий хавфсизлик ҳизматлари эса Хайбер-Пахтунхва вилоятидаги 30 мингта мактабда хавфсизликни таъминлашга қодир эмаслиги айтилмоқда.\nЯмандаги "Ал Қоида" Париждаги ҳужумлар учун масъулиятни зиммасига олди\n“Ал Қоида” террор ташкилотининг Ямандаги бўлими Charlie Hebdo француз журналининг Париждаги идорасига қилинган ҳужум учун масъулиятни зиммасига олди.\nЎтган ҳафтада қуролли шахслар Парижда ҳажвий нашр таҳририятига ҳужум қилиши ҳамда кошер дўконида одамларни гаровга олиши билан боғлиқ ходисада 17 киши ҳалок бўлди.\n“Ал Қоида” террор ташкилотининг Ямандаги бўлими қўмондонларидан бири Носир ал-Анси 14 январь куни Интернетда эълон қилинган видео мурожаатида ўтган ҳафтадаги ҳужумлар Муҳаммад пайғамбар карикатураларини босган журнал таҳририятидан ўч олиш мақсадида уюштирилганини таъкидлайди.\nАйни пайтда Парижда одамлар Charlie Hebdo ҳажвий журналининг навбатдаги сонини сотиб олиш учун узундан-узоқ навбатларга турмоқда.\nЖурнaл учун рекорд нусхада босилан янги сон муқовaсидa яна Муҳаммад пайғамбар карикатураси чоп этилган.\nУнда Ислом пaйғaмбaри, деб aйтилгaн aфтодa ҳолдaги кимсaнинг “Бaрчaси кечирилди!” жумлaси остидa кўздa ёш билaн “Мен Шaрлимaн!” ёзувини ушлaб тургaни aкс этгaн. Charlie Hebdo нaшри ходими Зинеб Эл-Рaзуининг aйтишичa, бу орқaли таҳририят ҳужумчи экстремистлaрни кечиргaнини aйтмоқчи.\nРоссия "ИД" тарафидан қатл этилган икки шахс рус фуқаролари бўлганини тасдиқламади\nРоссия расмийлари “Исломий давлат” жанггарилари тарафидан қатл этилган икки эркак рус фуқароси эканини тасдиқлашмаяпти.\nАввалроқ "Исломий дaвлaт" жaнггaрилaри Россия фойдaсигa жосуслик қилгaни иддaо қилингaн икки кишининг ёш болaкaй тaрaфидaн қатл қилиниши aкс этгaн видеолавҳани тaрқaтган эди.\n7 дaқиқaлик видео тасмадa жaнггaрилaр тaрaфидaн сўроққa олингaн икки нaфaр эркaк ўзлaрининг "Исломий дaвлaт" гуруҳигa Россиянинг Федерал хавфсизлик бюроси (ФСБ) томонидaн юборилгaнини aйтишaди.\nЖосус экaни aйтилгaнлaрнинг бири Суриягa келишидaн олдин 8 ой мобaйнидa Россия хaвфсизлик хизмaтидa ишлaгaнига иқрор бўлган.\nРоссиянинг Суриядаги элчихонаси матбуот вакили Олег Самочкин “видеода акс этган шахсларнинг Россия фуқароси экани борасида бизда ҳеч қанақа маълумот йўқ”, деб айтди.\nAйрим тaҳлилчилaр видеода қон излaри кўринмaгaни сaбaб қатл сaҳнaлaштирилгaн бўлиши мумкинлигини aйтмоқдaлaр.\nҚотилликни ижро этгaн болaкaй эсa Қозоғистондaн Суриягa оилaси билaн боргaн болaлaрнинг бири экaни тaҳмин қилинмоқдa.\nМихаил Прохоров "Бруклин Нетс" баскетбол клубини сотмоқчи\nРоссиялик миллиардер Михаил Прохоров АҚШ Миллий баскетбол уюшмаси таркибидаги ўзига қарашли "Бруклин Нетс" клубини сотмоқчи.\nБу ҳақда 13 январь куни нуфузли ESPN.com спорт нашри қатор манбаларига асосланиб хабар берди.\nРоссиянинг энг бой тадбиркорларидан бири, 2012 йилги президентлик сайловларида Владимир Путинга рақиблик қилган Прохоров "Бруклин Нетс" жамоасини 2010 йилда 223 миллион долларга сотиб олган эди.\nЖамоанинг айни дамдаги баҳоси бир миллиард доллардан кўп экани айтилмоқда.\nОлигарх NBA жамоасини Evercore Partners молиявий консалтинг ширкати орқали сотувга қўйганини Bloomberg нашри ҳам ўз манбалари орқали тасдиқлади.\nТаҳлилчилар Михаил Прохоровнинг АҚШдаги бизнесини сотиши ҳақидаги хабарларни президент Владимир Путиннинг рус олигархларининг хориждаги мулкини Россияга қайтириш бўйича қилаётган уринишлари билан боғламоқдалар.


Девонхона бўлими - Бердақ номидаги Қорақалпоқ давлат университети\n6724 марта ўқилди.\nДевонхона бўлими бошлиғи:\nАкимова Светлана Базарбаевна\nБердақ номидаги Қорақалпоқ давлат университетининг девонхона бўлимида бўлим бошлиғи, оператор, иш юритувчи, архив хизматчиси, ёрдамчи ходимлар ўз фидоийлиги билан фаолият юритиб келмоқда. Улар университет қоидаси асосида иш олиб бориш билан бир қаторда, келиб тушган хат-хабарларни, буйруқ ва фармонларни, қарор ва кўрсатмаларни қабул қилади ва уни шу вақтда рўйхатга олиб тегишли ўринларга жўнатди.\nЎзбекистон Республикаси Президентининг қарорлари, Ўзбекистон Республикаси Вазирлар маҳкамаси, Ўзбекистон Республикаси Олий ва ўрта махсус таълим вазирлиги томонидан келган хатлар, модемограммалар, факс, коллегия қарорлари, Қорақалпоғистон Республикаси Жоқорғи кенгеси, Қорақалпоғистон Республикаси Вазирлар кенгашидан келган телефонограмма ва буйруқларни рўйхатга олиб АСКИД дастурига киритгандан кейин назорат карточкалари билан биргаликда жавобгар шахсларга, яъни бўлимларга тарқатади.\nШунингдек, фуқароларнинг ёзма ва оғзаки мурожотлари рўйхатга олиниб, уларнинг оғзаки ва ёзма мурожаатлари рўйхатга олинади ҳамда жавобгар одамларга берилиб, уларнинг бажарилиши назорат қилинади. Архив ишини ташкиллаштиришда бўлимлардан архивга топшириладиган ҳужжатлар тегишли тартиб бўйича рўйхатга олиниб, белгиланган муддатда сақланади. Шунингдек, давлат архиви билан биргаликда иш олиб боради.\nУниверситет ректори тарафидан чиқарилган буйруқлар тегишли факультетларга, кафедраларга ҳам бўлимларга нусхалари тайёрланиб, ўз вақтида етиб боришин таъминлайди.


“Истихора” сўзи луғатда “яхшилик сўраш” маъносини билдиради. Шаръий истилоҳда, банданинг намоз ўқиш ёки дуо қилиш билан Аллоҳ наздида яхши саналган ишга йўллашини сўраши истихорадир. Уламолар истихора суннатлигига иттифоқ қилишган. Жобир ибн Абдуллоҳ розияллоҳу анҳудан нақл қилинган ривоятда: “Расулуллоҳ соллаллоҳу алайҳи ва саллам бизларга ҳар бир ишда , худди Қуръондан сура ўргатгандек истихора қилишни таълим берардилар”, дейилган . Унга кўра, истихора қилмоқчи бўлган одам икки ракат нафл намоздан кейин дуо қилади.\nҚуйида истихора дуосини келтирамиз.\nДуонинг ўқилиши: “Аллоҳумма инний астахийрука биъилмик, ва астақдирука биқудротик, ва асъалука мин фазликал ъазийм, фаиннака тақдиру ва лаа ақдир, ва таъламу ва лаа аълам, ва анта ъаллаамул ғуйувб. Аллоҳумма ин кунта таъламу анна ҳаазал амро хойрул-лий фий дийний ва маъааший ва ъаақибати амрий вақдурҳу лий, ва ин кунта таъламу анна ҳаазал амро шаррул-лий фий дийний ва маъааший ва ъаақибати амрий фасрифҳу ъанний васрифний ъанҳ, вақдур лиял хойро ҳайсу каана сумма роззиний биҳ”.\nДуонинг маъноси: “Ё Аллоҳ, илминг билан Сендан яхшилик сўрайман. Қудратинг билан Сендан қодирлик ва улуғ фазлингни сўрайман. Зеро, Сен қодирсан, мен ожизман. Сен билувчисан, мен билмайман. Сен ғайбни билувчисан. Ё Аллоҳ, агар мана шу ишим динимда, ҳаётимда, ишларимнинг оқибатида, дунё ва охиратимда мен учун яхши бўлса, уни менга насиб эт. Агар мана шу ишим динимда, ҳаётимда, ишларимнинг оқибатида, дунё ва охиратимда мен учун ёмон бўлса, уни мендан ва мени ундан узоқлаштир. Қаерда бўлса ҳам, мен учун яхшиликни тақдир қил ва мени ундан рози қил”.\nИстихорада мана бу дуони ўқиш ҳам жоиз.\nДуонинг ўқилиши: “Аллоҳумма хир лий, вахтар лий”.\nДуонинг маъноси: “Ё Аллоҳ, ишимни яхши қил. (Икки ишдан) яхшисини танлашимга мадад бер”.\nАбу Бакр Сиддиқ розияллоҳу анҳудан ривоят қилинишича, Пайғамбар алайҳиссалом бирон ишга киришмоқчи бўлсалар, “Аллоҳумма хир лий, вахтар лий”, деб дуо қилардилар .\nАнас ибн Молик розияллоҳу анҳу ривоят қилади: “Расулуллоҳ соллаллоҳу алайҳи ва саллам: “Эй Анас, агар бирон ишни ният қилсанг, бас, Парвардигорингга бу борада етти марта истихора қил. Кейин қалбингга устун келган нарсага қара. Зеро, яхшилик ўшандадир”, дедилар” (Ибн Сунний “Амалул явми вал-лайла”да ривоят қилган. Ривоят санади заиф).\nИстихора намози ёки дуоси етти мартагача ўқилади. Кейин Аллоҳ дуони ижобат қилиши сабр билан кутилади. Истихорадан кейин қалбнинг очилиши, ундан чигаллик ва иккиланишнинг кетиши истихоранинг қабул бўлгани аломатидир.\n“Нажот келтирувчи дуолар” китоби асосида тайёрланди


Худди демократик чет эллардагидек! « Ўзбекистон Халқ Ҳаракати\nХудди демократик чет эллардагидек!\n25 June 2016 - 5:00\nЎн иккинчи кўчат\nҒарб давлатлари билан ўртоқ бўлиш жуда оғир ҳам ишончсиз. “Биз демократик тузумда яшаймиз, ким нима хоҳлаганини қилади”, деб осмондан келади. Баттар бўл, аммо мени ўз ҳолимча яшашга қўй, десангиз, дарров аразлаб тўнини тескари кийиб олади. “Мамлакатингда демократия қурмасанг, мен сен билан ўйнамайман ҳам, гаплашмайман ҳам”, деб ёш боладай бошқа ўртоқ излаб кетади.\nБўйни йўғон аблаҳнинг! Унга қолса, ҳар қандай шартини сўзсиз қабул қилишингиз керак, сизнинг шартингизни эшитишни ҳам хоҳламайди. Одам деган мундай тушуниши ҳам керак-ку: кечагина коммунист бўлган жамият бугун бирданига қандай демократ бўлиб қолади, ахир?!\nЎзинг икки юз йилда зўрғалатдан демократия ўрнатдинг, бизгаям қўйиб бер, беш-олти юз йилда аста-секин биз ҳам келамиз шу айтганингга, десангиз, кўнмайди. Оёқ тираб туриб олади. “Сен билан ўйнамайман, тамом-вассалом!”\nЯккамохов бўлиб қолмайин тағин деб охири унинг талабига кўнишга ‒ “демократия қилиш”га мажбур бўласиз. Хўп, нима қилсам сенга ёқаман, дейсиз таслим бўлиб. Шу заҳоти қўлингизга бир йўриқнома тутқазади:\nМатбуот эркин бўлсин, сензура йўқотилсин.\nШугинами? Кейин биз билан ўйнайсанми? Жуда катта ишми деб ўйлабмиз…\nБир кунда сензура тугатилди, матбуот эркин деб эълон этилди. Лекин олдиндан қулоғига бирнима деб қўйилди шекилли, фақат президентни ва унинг ишларини мақташда тўла эркин бўлди ва совет давридаги эски ашулаларини айтиб ётибди. Ҳеч ким, ҳатто давлат ҳам матбуотнинг мадҳияларини тўхтата олмаяпти. “Эркин матбуот” ишига аралашолмай ҳам қоларкансиз.\nСайловлар муқобил номзодлар иштирокида, кескин курашлар остида ўтсин.\nШуям иш бўлди-ю… Бизда номзодликка одам қаҳатми?\nДарров муқобил номзодлар топилди, курашлар “қиздириб юборилди”. Ҳар гал бир киши ютиб чиқаётган бўлса, демократия йўқлигидан эмас, ўша Бир Киши кучлилигидандир.\nМухолиф партиялар бўлмаса, демократия бўлмайди.\nШу холосми? Ест қиламиз!\nШошилинч чора кўрилди: шонли Коммунистик партия охирги жонлари чиқмасидан бурун орқамиясиданми, йўғон ичагиданми уруғликка ҳар эҳтимолга қарши олти-еттитача ирс-ҳужайра олиб қолинган экан, уни Ирсият илмий текшириш институти (ИрИлТекИн) тажрибахонасида “мустақиллик” ирс-ҳужайраси билан урчитиш учун жамият (“суррогат она”)нинг ижарага олиб турилган болақорини (бачадони)да ясама қочирилди. Амалиёт муваффақиятли чиқиб, бир-бирига тамоман ёт-тескари икки ирс-ҳужайрадан бир кунда битта партия – Ўзбекистон Халқ демократик партияси (ХДП) “яратилди”.\nДунёда бунақа нодир тажриба ўша дамгача кўрилмаган эди! Ўзбекистон бир-бирига ёт жинслар ирсини чатиштириб янги партия яратишда “мустақиллик”нинг илк онлариданоқ дунёда биринчи ўринга чиқиб олди!\nЮтуқдан эсанкирамай, эришилган маррада тўхтаб қолмай, “ирс ‒ болақорин” амалиёти тағин ривожлантирилди. Энди ХДПнинг болақорини ижарага қўйилди: ҳар қочирилганида хатосиз ҳомиладор бўлаверди, ҳар гал тўққиз ойга бориб-бормай, бири иккинчисига қуйиб қўйгандай ўхшаш бешта партияни патир-путир туғиб берди. Партия сони ҳаш-паш дегунча олтитага етди.\n“Чақалоқ”лар ясама урчитиб етиштирилган бўлса ҳам, ота уларни худди ўз пуштидан бўлган болаларидай қабул қилди. Қўлига бир-бир олиб сувга солиб чўқинтирди, сўнгра, гарчи улар эгизаклардай бир-бирига ўхшаш бўлса ҳам, ҳар бирига бошқа-бошқа от қўйди. Бу ясама “болалар”, худди ҳайвон болалари каби, туғилган заҳоти уриниб-суриниб оёққа туриб олди. Ота уларнинг манглайига тақдирларини “битди”-да, босиб тарбия қилди ‒ измидан чиқмайдиган қилиб қўйди. Болалар отага садоқатда қасам ичгач, дарров рўзғорини бошқа қилиб, моддий таъминотини ўз бўйнига олиб, катта ҳаётга оқ фотиҳа бериб юборди.\nХДП (КПСС) коммунистларига топшириқ тушди: бошлабига юзта-икки юзтадан аъзоингни (кейинчалик ўзиники қилиб олиш шарти билан) янги “туғилган” партияларга бер, дейилди. Етмаганига мардикор бозори кўрсатилди: иш ахтарган бекорчилар тиқилиб ётибди, кўркам-кўркам, полвон-полвонларидан ажратиб олиниб, “вазифа” тушунтирилди, хизмат ҳақ келишилди ва опкелиб кабинетларга киритиб юборилди – Ўзбекистонда янги партиялар шу тариқа дадил-дадил тузиб ташланди.\nЯна қандай топшириқлар бор, Ғарб ака?\nПарламент кўппартиявийлик асосида ишласин.\nАлбатта-да! “Мухолиф партиялар” бўлганидан кейин Олий Мажлисга ҳам ҳар биридан вакил сайланади. Вакил сайлангач, парламент ичида улар ўзларининг бўлимчаларини очишга ҳақлидирлар. Айниқса, бу бўлимчалар худди оврупачасига “фраксия” деб аталса, ғирт демократияга ўхшаб қолади.\nШундай қилиб, бир ишора билан Ўзбекистон парламенти кўппартиявийлик асосига ўтказилди. Рақобатчи бўлимчалар “ташкил этилди”. Худди демократик чет эллардагидек! Оти ҳам “фраксия”! Ўшандан бери ўзларича бирнималарни “талашиб-тортишиб”, “муҳокама қилиб” ётишибди.\nЯна нима керак? Шунча айтганингни қилдим, келмайсанми энди, бирга ўйнайлик!\nЙўқ, анов бўйни йўғон демократлар ҳалиям аразда: булар ҳаммаси сохта эмиш…\nЖа-а хит қиворди ўзиям. Ҳе, бор-э, ўйнамасанг ўйнама, дедик-да, ирсларни урчитиб “туғдирилган” олтала партиямизни оёққа турғизволиб, кейинроқ иккитасини биттага, ундан кейин яна иккитасини биттага чатиштириб-қўшиб, олтитадан тўртта қолдириб (!), мана, неччи йилдан бери ўзимиз билан ўзимиз ўйнашиб ётибмиз, бир еримиз йийилиб қолгани йўқ…\nҲазил ҳазил билан, лекин бу гапларнинг таги чин. Биздаги партиялар билан ҳазиллашиб бўлмайди. Ҳаммаси жиддий. Уларни қисқача таништириб ўтамиз.\n1.Ўзбекистон халқ демократик партияси (ЎзХДП). Совет Иттифоқи (Ўзбекистон Совет Социалистик Республикаси) Коммунистик партиясининг тўғридан-тўғри вориси, унинг негизида туғилган, СССР парчаланиб кетганидан кейин бир юмалаб отини ва тусини ўзгартириб дўнган партия. Отини “Халқ демократик” демай, “Дўнганлар партияси” деса айни тўғри бўларди. 1991 йил 1 нўябирда ташкил топган. Коммунистлигида олий мақсади алоҳида олинган бир мамлакатда коммунизм қуриш эди, “халқ демократлари”га дўнганидан кейин олий мақсади алоҳида олинган кичик бир мамлакатда буюк келажак қуриш бўлди! Марказий нашри “Ўзбекистон овози” ҳамда “Голос Узбекистана” газетлари. Ўзбекчасининг шиори: “Шу азиз ВАТАН – барчамизники!” (Диққат қилинг: аслида мухолифатчи бўлиши кутилган бу шўрлик сиёсий партиянинг ўз сўзи, ўз шиори ҳам йўқ, Юртбошининг жўн ва чучмал бир гапини пешанасига битиб олган!) Газет ҳам партияси сингари коммунистларнинг “Совет Ўзбекистони” газетидан отасиз туғилган. Туғилганлик ҳақидаги гувоҳномасида “…вич”и йўқлиги шундан: эскисидаги “совет” сўзи ўрнига ёзилган “овози” сўзи отасидан “мустақил” ажраб чиққанини билдиради.\n2.“Ватан тараққиёти” партияси. Ошкоралик йиллари кўзи сал-пал очилиб қолган зиёли ёшларнинг хуморини босиб туриш ҳамда норозиликларни кўчадан ичкарига олиб кириб, сўнгра бўғиб ташлаш учун ташкил қилинган партия. Марказий нашри ҳафталик “Ватан” газети эди. Кунлардан бир кун партияси етти ёт бегона бир партияга – Ўзбекистон “Фидокорлар” Миллий-демократик партияси (ЎзФМДП)га қўшиб қўйилдию газети ҳам чимилдиқ ортида ўзидан ўзи ёпилиб кетди. Бу “зўраки никоҳ”дан кейин “Ватан тараққиёти” партиясининг собиқ аъзолари “ўзларига хос ва ўзларига мос” сиёсий эҳтиёжларини қаерда ва қандай қондириб юрганини эл билмайди. Талоқ не, росмана ўлган деса ҳам бўлади. Жасади ЎзФМДПнинг шилта бағрига кўмилди.\n3.Ўзбекистон “Фидокорлар” Миллий-демократик партияси (ЎзФМДП). 1998 йил 28 декабирда ташкил топган. Марказий нашри “Фидокор” газети. Бу партия чала туғилганиданми, мустақил ўлароқ узоқ яшамади: партияларнинг қўшма Қурултойида ЎзФМДП “Ватан тараққиёти” партияси билан бир ёстиққа бош қўйишга мажбур қилинди. Партия дастурига президентнинг “Элим деб, юртим деб деб ёниб яшаш керак!” деган сўзи маёқ қилиб олинган. Бу партия аслида кимнинг партияси эканини шундан ҳам билиб олса бўлади. Кимнинг партияси бўлса бўлсин, чала барибир чала бўларкан. Жонсиз томирларига янги қон қуйиш (“Ватан тараққиёти” партиясини қўшиш) билан яшатиб қолишга минг уринилмасин, орадан ҳеч қанча ўтмай яна икки партиянинг қўшма қурултойи чақирилиб, унда энди “Фидокор” етти ёт бегона бошқа партияга – “Миллий тикланиш” партиясига қўшиб юборилди ва… аслидан ном ҳам, нишон ҳам қолмади.\n4.Ўзбекистон “Миллий тикланиш” демократик партияси (ЎзМТДП). 1995 йил 3 июнида ташкил этилган. “Миллатнинг маънавий бирлиги; Ватан – ягона оила; Кучли демократик давлат; Миллий қадриятлар; Илм-техникавий тараққиёт ва интеграция; Замон кишиси; Миллий истиқбол” каби чучмал ва алдамчи ғояларни ҳаракатининг асосий йўналишлари деб эълон қилган. Эътибор беринг: бу масалалар алоҳида партия бўлиб уюшишга арзийдиган ғоялар эмас. Буларни нари борса биронта нодавлат жамоат ташкилоти ёки жамғармаси ўзига шиор қилиб олса бўлади. Партия сиёсий мақсадни кўзламас экан, у асло сиёсий партия бўлолмайди. Шунинг учун ҳам турли тоифадаги “партия”лар осонгина бир-биридан ажраб ёки бир-бирига қўшилиб кетмоқда. Марказий нашри ҳафталик “Миллий тикланиш” газети. Ҳозир ҳам иш бошида. Шиори: “Ватан туйғуси ҳар нарсадан устун”. Оддийликка ҳам тортолмайдиган жўн бир гап. “Ҳар нарсадан устун” дегани қолган барча туйғулар ундан остда деганидир. Ҳол бу ки, бизда тез-тез бошқа кўп туйғулар ҳам “ҳар нарсадан устун” деб эълон қилиб турилади. Масалан: “Мустақиллик туйғуси ҳар нарсадан устун”. Дуч келган туғруқхонага киринг, деворига: “Оналик туйғуси ҳар нарсадан устун!” деб ёзиб қўйилган. Ва ҳоказо…\n5.Ўзбекистон “Адолат” социал-демократик партияси (ЎзАСДП). 1995 йил 18 апрелида ташкил этилган. Фикр тарқатувчиси ҳафталик “Адолат” ижтимоий-сиёсий газети. Шиори: “Инсон манфаатлари – олий қадрият”. Диққат қилинг: ҳеч жаҳонда инсон манфаатлари олий қадрият бўла оладими? “Инсон манфаатлари – олий мақсад” дейилганида ҳам ҳарна эди.\n6.Ўзбекистон либерал-демократик партияси (ЎзЛиДеП). 2003 йил 15 нўябирида “Тадбиркорлар ва ишбилармонлар ҳаракати – Ўзбекистон Либерал-демократик партияси”нинг Таъсис қурултойида ташкил қилинган. Марказий нашри “ХХI аср” ижтимоий-сиёсий газети. Ҳафтада бир марта чиқади. Шиори: “Ишбилармон, мардлик ва шижоат соҳиби, азми қатъий, тадбиркор ва ҳушёр бир киши минг-минглаб тадбирсиз, лоқайд кишилардан яхшидир!” Диққат қилинг: Бу шиор Амир Темурнинг “Тажрибамда кўрилганким, азми қатъий, тадбиркор, ҳушёр, мард, шижоатли бир киши мингта тадбирсиз, лоқайд кишидан яхшироқдир” деган сўзидан қўполларча таҳрир қилиб олинган. Айрим сўзлари бошқача бўлса ҳам, шиорнинг эгаси Амир Темур экани қатъий. Аммо ҳайронман: либерал-демократик йўлга Амир Темурнинг ёки Амир Темурга ЎзЛиДепнинг нима алоқаси бор?! Яъни, ҳеч қандай алоқаси йўқ!


Покистон президенти Ҳиндистон Бош вазирини мамлакатга таклиф қилди\n22 январ 2021, Тошкент вақти: 15:45\nПокистон Президенти О.А.Зардорий (ч) ва Ҳиндистон Бош вазири М.Сингҳ, Деҳли ш., 2012 йил 8 апрел.\nПокистон Президенти Осиф Али Зардорий Ҳиндистон Бош вазири Манмоҳан Сингҳни мамлакатга ташриф буюришга расман таклиф қилди.\nҲиндистон Бош вазирининг ташрифи қачон амалга ошиши маълум эмас.\nАпрел ойида Зардорий Ҳиндистондаги мусулмонлар зиёратгоҳига борган пайтда Сингҳ билан учрашган эди.\n1947 йилда мустақилликка эришганидан бери Покистон ва Ҳиндистон ўртасида уч марта уруш бўлган.\nСўнгги бир йил давомида ўзаро муносабатлар, айниқса, савдо соҳасида алоқалар анча яхшиланди. Шунга қарамай, икки қўшни давлат ўртасида келишмовчилик ва бир-бирига шубҳа билан қараш сақланиб қолмоқда.


Жорий мавсумда Хитой 2020 йилдагидек кам бодом ва ёнғоқ ҳосилини йиғади • EastFruit\nБош саҳифа › Янгиликлар › Жорий мавсумда Хитой 2020 йилдагидек кам бодом ва ёнғоқ ҳосилини йиғади\nЖорий мавсумда Хитой 2020 йилдагидек кам бодом ва ёнғоқ ҳосилини йиғади\nМуаллиф: EastFruit 14 Окт 21 14 Окт 21 044\nАмерика Қўшма Штатлари Қишлоқ хўжалиги вазирлиги (USDА)нинг прогнозларига кўра, Хитойда ёнғоқ (пўстлоқсиз)ни тижорат мақсадларида етиштириш 2021/22 маркетинг йилида (сентябрь-август) 1,1 млн. метрик тонна даражасида бўлади. Ва 2020/21 маркетинг йили учун тахмин қилинган ёнғоқ етиштириш ҳажмига нисбатан ўзгаришсиз қолади. Баҳорги совуқ ёнғоқ етиштириладиган энг йирик провинция – Шинжонда ишлаб чиқаришни ўтган йилга нисбатан 20 фоизга қисқартириши мумкин. Аммо бошқа йирик ёнғоқ етиштирувчи провинциялар, жумладан, иккинчи ўринда турадиган Юньнанда маҳсулот етиштириш даражасининг ўсиши Шинжондаги йўқотишлар ўрнини қоплайди.\nХитой энг йирик ёнғоқ етиштирувчи мамлакат бўлиб, жаҳондаги ёнғоқ етиштириш ҳажмининг деярли ярми унинг ҳиссасига тўғри келади. Бу хусусда EastFruit FreshPlaza материалларига асосланиб ёзмоқда. Янги боғлар мева бера бошлагач, Хитойда ёнғоқ етиштиришнинг умумий ҳажми келгуси бир неча йил ичида ўсишда давом этади, лекин уларнинг бозорга кириб бориши нархга боғлиқ бўлади.\nХитойда ёнғоқ етиштиришнинг умумий ҳажми номаълум, лекин у тижорат ишлаб чиқариш ҳажмидан сезиларли даражада ошади. Кўплаб ёнғоқ дарахтлари қияликларга экилган бўлиб, у қадар машҳур бўлмаган навлар саналади ва уларни парваришлаш, механик йиғиш қийин. Грек ёнғоғи савдогарларининг фикрича, нархлар пастлиги сабаб, фермерлар бу дарахтларни йиғиш учун сарфланадиган меҳнат харажатларини қоплай олмайди. Бироқ, Шинжон жанубида грек ёнғоғи текисликларда ўстирилади ва уни етиштириш, асосан, механизациялашган.\nШинжон мутахассисларининг маълумотларига кўра, 2021/22 маркетинг йилида (август-июль)да Хитойда бодом мағзи етиштириш ҳажми 42 минг тоннани ташкил этиши прогноз қилинмоқда. Бу ўтган йилгидан деярли 7 фоиз паст. Чунки, баҳорда бодом гуллаш пайтида совуқдан зарар кўрди. Шинжон жанубидаги Шаче округи бутун мамлакат бўйича бодомнинг 95% дан ортиғини етиштиради.\nБодом ҳосилдорлиги паст – гектарига 3,0 – 3,8 тонна. Бунга сабаб, номақбул парвариш ва маҳсулдорлиги паст навлардан фойдаланилганидир. Натижада, Шинжон бодомлари, асосан, шу ҳудуднинг ўзида сотилади. Хитой ички истеъмол учун импорт қилинган бодомга таянади.\nШинжонда бодом майдони барқарорлигича қолмоқда ва тахминан 63 минг гектарни ташкил этади. Хабар беришларича, Хэнань марказий провинциясидаги хусусий компания тажриба сифатида 50 гектарга яқин майдонга бодом эккан. Ушбу эксперимент муваффақиятли бўладими-йўқми, ҳали номаълум.


Жаҳон банки Афғонистонга музлатилган активлардан $280 млн ажратади – Газета.uz\nLotinchada На русском языке 3 декабр 2021, 13:53 Жаҳон\nЖаҳон банки (ЖБ) бошқаруви Афғонистонга музлатилган активларидан 280 млн доллар ажратишга қарор қилди. Маблағлар БМТнинг гуманитар инқирозни енгиб ўтишга кўмаклашаётган иккита агентлиги — Жаҳон озиқ-овқат дастури (WFP) ва Болалар жамғармасига (ЮНИСЕФ) ўтказиб берилади, дея хабар қилди Reuters.\nМаблағларни ўтказиб бериш Жаҳон банки томонидан бошқариладиган Афғонистон реконструкция траст жамғармасининг (ARTF) 31 та донори томонидан тасдиқланиши керак. АҚШ ва бошқа йирик донорлар учрашуви 3 декабрь куни бўлиб ўтиши керак. ARTF ҳисобларида ушбу мамлакат учун мўлжалланган 1,5 млрд доллар тўпланган.\nАввалроқ БМТ келгуси йилда ҳарбий можаролар ва қашшоқликдан азият чекаётган умумий аҳолиси 183 млн бўлган мамлакатларга 41 млрд доллар ажратишга чақирган эди. Улардан бештаси — Афғонистон, Сурия, Яман, Эфиопия ва Судан — энг кўп молиялаштиришга муҳтож. Афғонистон эҳтиёжлари учун 4,5 млрд доллар зарур ва эҳтиёж кундан-кунга «катта суръатларда» ўсиб бормоқда, дея қайд этди БМТ.\nЎзбекистон президенти Шавкат Мирзиёев август ойида ШҲТ саммитида Афғонистондаги гуманитар вазиятни ҳисобга олган ҳолда хориж банкларидаги афғон активларини қайтаришни таклиф қилган эди.


Борис Жонсон кокаин истеъмол қилганига иқрор бўлди - xabar.uz\nБорис Жонсон кокаин истеъмол қилганига иқрор...\n15.06.2019 10:28 0 1486\nБритан сиёсатчиси Борис Жонсон кокаин истеъмол қилганини журналистлар билан суҳбатда тан олди. Унинг айтишича, бу бир марта, у 19 ёшида пайти бўлган.\n«Бу воқеа кўп, ҳаддан зиёд муҳокама қилинди. Ўйлашимча, одамларни бизнинг сиёсий кампаниямиз, улар ва буюк мамлакатимиз учун нималар қила олишимиз кўпроқ қизиқтиради», — «The Mirror» таблоиди Борис Жонсондан ушбу иқтибосни келтирди.\nЖонсон — мамлакат бош вазирлиги учун асосий номзод. У сайловларнинг биринчи раундидан сўнг 114 та овоз тўплади. Энг яқин таъқибчиси, мамлакат ташқи ишлар вазири Жереми Ҳантда — 43 та овоз.\nМаълумот учун: Буюк Британия бош вазирлиги учун пойгада олти нафар номзод қатнашяпти. Тереза Мэй мамлакатни Европа иттифоқидан чиқариб олиш борасида парламент билан муросага кела олмаганидан сўнг истеъфо берганди.


G20 саммитидаги тартибсизликлардан кўрилган зарар ҳисоблаб чиқилди\n15:55 / 18.07.2017\nГермания суғуртачилари иттифоқи (GDV) Ҳамбургда ташкил этилган "катта йигирмалик" давлат раҳбарларининг саммити давомида бўлиб ўтган тартибсизликлар келтирган зарарни эълон қилди. У 12 млн еврога баҳоланмоқда, деб ёзмоқда Bild нашри.\nУнга кўра, бу маблағнинг 1/3 қисми автомобиллар эгалари кўрган зарарни қоплашга сарфланади. Саммит вақтида радикал кайфиятдаги намойишчилар автомобилларни ёқиб юборишган, ойна ва чироқларини синдиришган эди. Бинолар, дўконлар ва қаҳвахоналарга етказилган зарар тахминан 8 млн евро деб баҳоланмоқда.\nҲамбургдаги саммит чоғида ўтказилган намойишлар чоғида 300 га яқин киши ушланган, 500 га яқин полициячи жабрланган.\nГермания G20 Ҳамбург


Электр чироқларининг кашф этилиши — www.ziyouz.uz\nБош саҳифа АжойиботларЭлектр чироқларининг кашф этилиши\nЧоп этилган 15.04.2017 19.01.2017 МуаллифZiyouz.uz\nТўғри, чўғланма лампочка ёниши учун зарур электр токининг арзимас қисми нурга, қолгани тўлиғича иссиқликка айланади. Инчунин, у тежамкорликда “издошлари”га тенглаша олмайди. Бироқ охирги изланишлар унинг фойдали иш коэффицентини икки карра ошириш мумкинлигини кўрсатмоқда. Бунинг учун вольфрам толаларни ўта нафис, диаметри миллиметр бўлакларига тенг ўлчамда ингичка қилиб ясаш ва унга импульслари узунлиги бир сониядан 15 ҳисса қисқа вақт – фемтосекундлардан иборат лазер нури ёрдамида ишлов бериш лозим. Қарабсизки, ўша қисмда лазер нури қувватининг жуда катта зичлиги пайдо бўлади. У вольфрам шаклини микро ва нано даражада ўзгартириб, нур таратишини кескин оширади.\n← Аввалги Аввалги Тоғай Мурод. Кундалик дафтардан\nКейинги → Кейинги: Алишер Навоий. Дўстлар, аҳли замондин меҳр умиди тутмангиз (видео)


СОЛИҚ ЮКИ КАМАЯДИ, ФАРОВОНЛИК ОШАДИ » Bulung‘ur hayoti газетаси\nGazeta: admin Қўйилган сана: 10-10-2018, 10:59 Рукун: ЖАМИЯТ Кўрилди 442\nБугун мамлакатимизда давлат ва жамият ҳаётининг турли жабҳаларида улкан ўзгаришлар рўй бермоқда, кенг кўламли ислоҳотлар ҳаётга татбиқ этилмоқда. Жумладан, мамлакатимиз солиқ сиёсатини тубдан такомиллаштириш борасида комплекс чора-тадбирлар амалга оширилаётгани фикримизнинг ёрқин тасдиғидир.\nПрезидентимиз Шавкат Мирзиёевнинг жорий йил 29 июнда қабул қилинган “Ўзбекистон Республикасининг солиқ сиёсатини такомиллаштириш концепцияси тўғрисида”ги Фармони мамлакатимиз солиқ сиёсатида янги саҳифани очиб берди. Мазкур ҳужжатда меҳнатга ҳақ тўлаш фондига солиқ юкини камайтириш назарда тутилганини эътироф этиш жоиз.\nАввало, меҳнатга ҳақ тўлаш тарзидаги даромадлар нималардан иборат? Ўзбекистон Республикаси Солиқ кодексининг 172-моддасига кўра, иш берувчи билан меҳнатга оид муносабатларда бўлган ва тузилган меҳнат шартномасига (контрактига) мувофиқ ишларни бажараётган жисмоний шахсларга ҳисобланадиган ва тўланадиган барча тўловлар меҳнатга ҳақ тўлаш тарзидаги даромадлар, деб эътироф этилади. Меҳнатга ҳақ тўлашнинг қабул қилинган шакллари ва тизимларига мувофиқ ишбай нархлар, тариф ставкалари ва мансаб маошларидан келиб чиққан ҳолда ҳақиқатда бажарилган иш учун ҳисобланган иш ҳақи, илмий даража ва фахрий унвон учун қўшимча тўловлар, рағбатлантириш хусусиятига эга тўловлар, компенсация тўловлари (компенсация), ишланмаган вақт учун ҳақ тўлаш, предмети ишларни бажариш ва хизматлар кўрсатиш бўлган фуқаролик-ҳуқуқий тусда тузилган шартномаларга мувофиқ жисмоний шахсларга тўловлар, юридик шахснинг бошқарув органи (кузатув кенгаши ёки бошқа шунга ўхшаш органи) аъзоларига юридик шахснинг ўзи томонидан амалга ошириладиган тўловлар меҳнатга ҳақ тўлаш тарзидаги даромадлар сирасига киради.\nБугунги кунда жисмоний шахслардан олинадиган даромад солиғи ставкаси 0 (энг кам иш ҳақининг 1 бараваригача), 7,5 (ЭКИҲнинг 1 бараваридан 5 бараваригача) 16,5 (ЭКИҲнинг 5 бараваридан 10 бараваригача) ва 22,5 фоиз (ЭКИҲнинг 10 бараваридан юқориси) этиб белгиланган. Шунингдек, суғурта бадали ставкаси 8 фоизни ташкил қилади. Кичик корхоналар ва фермер хўжаликлари учун 15 фоизлик ва бошқалар учун 25 фоизлик ягона ижтимоий тўлов ставкалари амал қилмоқда.\nФармонга мувофиқ, 2019 йилнинг 1 январидан бошлаб барча фуқаролар учун жисмоний шахслардан олинадиган даромад солиғининг ягона ставкаси 12 фоиз миқдорида белгиланади. Шундан 0,1 фоизи шахсий жамғариб бориладиган пенсия ҳисобварақларига йўналтирилади. Фуқароларнинг айрим тоифалари учун энг кам ойлик иш ҳақининг 4 баравари миқдоридаги даромадларини солиқ солишдан озод қилишнинг амалдаги тартиби сақлаб қолинганини таъкидлаш лозим. Яна бир янгилик - фуқароларнинг меҳнатга ҳақ тўлаш туридаги даромадларидан Бюджетдан ташқари пенсия жамғармасига ушлаб қолинадиган суғурта бадаллари бекор қилинади.\nПенсия тизимининг барқарорлигини таъминлаш мақсадида бюджет ташкилотлари ва давлат корхоналари, устав жамғармаси (капитали)да давлат улуши 50 фоиз ва ундан кўпроқ миқдорда бўлган юридик шахслар, устав жамғармаси (капитали)нинг 50 фоизи ва ундан кўпроқ миқдори давлат улуши 50 фоиз ва ундан кўпроқ бўлган юридик шахсга тегишли юридик шахслар ҳамда уларнинг таркибий тузилмалари учун ягона ижтимоий тўлов 25 фоиз миқдорида белгиланади, шунингдек, бошқа юридик шахслар учун ушбу тўлов ставкаси 15 фоиздан 12 фоизгача пасайтирилади.\nТаъкидлаш лозимки, ўтган йиллар мобайнида жисмоний шахслардан олинадиган даромад солиғи максимал ставкаси ўзгариб келмоқда. Жумладан, 1990 йилда ушбу ставка 60, 1995 йилда 45, 2000 йилда 40, 2010 йилда 22 ва 2018 йилда 22,5 фоиз миқдорида белгиланган. Худди шундай ягона ижтимоий тўлов сткавларида ҳам ўзгаришлар кузатилганини қайд этиш жоиз. Чунончи, барча корхоналар учун мазкур ставка 1994-2000 йилларда 40 фоиз, 2004 йилда 33 фоиз ва 2010 йилда эса 25 фоиз бўлган. Жорий йилда ягона ижтимоий тўлов ставкаси йирик корхоналар учун 25 фоиз, кичик бизнес субъектлари учун 15 фоиз миқдорида белгиланган. 2019 йилда эса бу борада ҳам ўзгариш рўй беради. Жумладан, ягона ижтимоий тўлов ставкаси давлат корхоналари учун 25 фоиз, йирик корхоналар ва кичик бизнес субъектларига 12 фоиз бўлади.\nХўш, меҳнатга ҳақ тўлаш фондига солиқ юкини камайтиришга қаратилган ушбу ўзгаришлар қандай натижа беради? Энг муҳими, аҳолининг реал даромади ва иш ҳақи миқдори ошади. Бундан ташқари, солиқ тизими шаффофлиги таъминланиб, давлат солиқ хизмати органлари ва солиқ тўловчилар ўртасида ишчан муносабат шаклланади. Ўз навбатида солиқларни ҳисоблаш ва тўлаш соддалашади ҳамда солиқ тўловчиларнинг харажатлари қисқариб, турли оворагарчиликларга чек қўйилади.\nСамарқанд вилоят ДСБ\nахборот шўъбаси давлат солиқ инспектори.


Америкада компания мулкига хиëнат қилган бизнес раҳбарларга қарши маҳкама жараëни бошланди.\n29 октябр 2020, Тошкент вақти: 02:17\nАкрам Файзулло Шу ҳафтада Қўшма Штатларда “Tyco International Limited“ компанияси ижроия раҳбарлари Деннис Козловский ва Марк Шварцга қарши маҳкама жараëни бошланди. Улар мазкур компанияга оид миллионлаб долларни ўзлаштирганликда айбланмоқдалар.\nАмерика корпорация тизимида салоҳиятини суиистеъмол қилаëтганларга қарши кампания олиб бораëтган Адлия Вазирлиги айниқса, ушбу маҳкамага кўпчиликнинг диққатини қаратишга интилмоқда. Чунки Америка иқтисодиëтида ўсиш секинлашиб қолган ҳозирги пайтда, бундай ҳодиса сармоядорларни жиддий хавотирга солмоқда.\nКузатувчилар фикрича, Америка корпорация тизимида инвесторлар ишончини қайта тиклаш учун президент Буш маъмурияти, у ëки бу бизнес раҳбарнинг ўз компаниясини талон-тарож этишига тоқат қилмайдиган қилиб кўрсатилмоқда. Аслида эса, дейди кузатувчилар, бундай маҳкама жараëнлари хўжа кўрсинга ўтказилмоқда. Чунки яқинда компания мулкига хиëнат қилганликда айбланиб, ҳибсга олинган бир қанча бизнес раҳбарлар озод қилинди. Кузатувчиларга кўра, бу одамлар хавфли жиноятчилар эмас ва Адлия Вазирлиги уларнинг маҳкама ишини ҳаддан зиëд бўрттириб кўрсатмоқда. Аммо Жорж Вашингтон университетининг ҳуқуқшунос профессори Лавренс Мичел, нима бўлишидан қатъий назар, ушбу маҳкама жараëни қонунга мувофиқ равишда ўтказилаëтганини айтади:\n“Мен бу маҳкама хўжа кўрсинга ўтказилаяпти, деб ўйламайман. Бу шахслар ëмон иш қилишди. Улар қўлга тушди. Ва менимча, бундай шахслар ҳар қандай шароитда ҳам жавобгарликка тортилган бўларди”, - дейди Мичел. Унга кўра, ижроия раҳбарлари ўз компаниялари мулкига хиëнат қилиб, инвесторлар ишончини йўқотишгани туфайли, улар маҳкамасининг очиқ ўтаëтгани тўғридир.\nВашингтонда жойлашган Америка университети профессори Херман Шварц, демократик жамиятда хўжа кўрсинга ўтказилаëтган маҳкамалар ҳар доим ҳам қонунбузарларни жазолаш орқали давлат мулкини ҳимоя қилишга эмас, балки бошқа шахсларнинг ҳам бундай жиноят содир этишига йўл қўймасликка қаратилганини гапиради:\n“Тўғри, бундай маҳкамалар хўжа кўрсинга ўтказилмоқда. Аммо бундан ажабланмаслик керак, чунки бу каби маҳкамалар бошқа шахсларни ҳам бундай жиноятларга қўл урмасликдан огоҳ этади”, - дейди Шварц.\nҚўшма Штатлар қонунларига кўра, компания мулкини ўзлаштирган ижроия раҳбарлари 30 йилгача озодликдан маҳрум этилиши керак. Аммо амалда эса уларнинг аксарияти фақат 3-4 йил очиқ қамоқда ўтириб чиқмоқда. Баъзилари, ҳатто сувдан қуруқ чиқишмоқда.\nЛекин америкалик профессор Херман Шварц бундай жиноят содир этган шахсларга енгил жазо берилаëтганини тўғри, деб ҳисоблайди.\n“Албатта, компания мулкига хиëнат қилган ижроия раҳбарлари енгилроқ жазога тортилиши керак. Улар ҳеч кимни ўлдирмаган. Қотиллик содир этган шахслар 25-30 йил қамоқ жазосига тортилади. 40 ëки 50 ëшдаги одамни 30 йилгача озодликдан маҳрум этиш эса, унинг учун умрбод жазодир. Бу шахс қамоқда ўлади”, - дейди Шварц. У, компания мулкига хиëнат қилган шахслар ҳам худди қурол ўқталиб, ўғрилик содир этган жиноятчилар каби бир хил жазога тортилишини таклиф қилаëтган сиëсатчилар фикрига қўшилмайди. Америкалик профессор ҳукумат ва фуқаролар компания мулкига хиëнат қилаëтган шахсларга нисбатан бефарқ бўлиб қолмасликлари лозимлигини айтса-да, бу бефарқлик аламзадаликка айланмаслиги кераклигини ҳам қўшимча қилади.


20 апрел 2021, Тошкент вақти: 00:16\nШовот тумани фермерлари "Халқ қабулхонаси"га шикоят қилиб борди\nХоразм вилоят, Шовот туманлараро Иқтисодий суди 5 февраль куни 87 фермерни молиявий жавобгарликка тортиш ҳақида қарор чиқарди.\nХоразм вилоят, Шовот туманидан Озодликка келган мактубда, 2018 йил пахта етиштириш шартномасини "объектив сабаблар" билан бажара олмаган 87 фермер асоссиз судга тортилгани, пахтага сув етказиб беролмаган ташкилотлар эса, жавобгарликдан четда қолаётгани ҳақида ёзилган:\nТаъқиб бўлишидан чўчиб, исми сир қолиш шарти билан Озодликка гапирган фермерлардан бирига кўра, улар ўтган йилнинг февралида давлат корхонаси - Пахта тозалаш заводи билан шартнома тузган, лекин март ойида бу шартнома бекор қилиниб “Textile Finance Khorezm” МЧЖ билан қайтадан шартнома қилинган:\n“Банкдан 3 фоизлик кредитни кластер (“Textile Finance Khorezm” МЧЖ назарда тутилаяпти - таҳр.) ўзи олдида, бизга аванс сифатида тўлади. Бизга берилган минерал ўғитлар нархини ҳам билмаганмиз. Дефолиация учун бир литр дорининг нархи 600 минг сўм туришини ҳам билмаганмиз, техника хизмати қанча туришини ҳам айтмаган. Агар сув бўлганида эди, режани 150 фоиз қилиб бажарардик. Сув бўлмади, сув! Ахир бу бизнинг айбимиз эмаску! Шундай ҳам ўзимиз ёнимиздан, мол-ҳолимизни сотиб ўн миллионлаб сўм сарфладик. Энди эса, мени 40 миллион сўм қарздор қилиб қўйди”.\nовот тумани фермерларининг шикояти


Ўзбекистонлик фаол, 72 ёшли Абдусалом Эргашев ижтимоий тармоқларда, телеграм ва мессенжер орқали тарқалган, гўёки унинг аллақайси аёллар билан ахлоқсиз тарзда “жинсий алоқа қилаётгани” акс этган видеолари юзасидан “Элтуз” нашрига изоҳ берди.\nУнинг билдиришича, Давлат хавфсизлик хизмати (ДХХ) ходимлари уни шантаж қилишган ва унинг “боши” ва қаердадир гапирган “сўзлари”ни ахлоқсиз секс манзараси акс этган видеога қўшиб, монтаж қилиб тарқатишган.\n“Видеоларда кўринган “калла” ва “овоз” меники, лекин у ерда бўлаётган ишга менинг мутлақо алоқам йўқ”, деди у “Элтуз” мухбири билан суҳбатда.\nУнинг билдиришича, бундан бир ярим ойча илгари шундай видеоларнинг иккитаси унга “Телеграм” ижтимоий тармоғи орқали келган.\n“Биринчиси, куппа-кундуз куни, серқатнов жойда “Нексия” машинаси ичида олинган, ҳомиладорлиги 7-8 ой бўлиб қолган ёшгина қиз қип-яланғоч ҳалиги ишни қиляпти. Кимдир четда туриб бу манзарани телефонига ё камерасига оляпти. “Абдусалом ака, мана шу қизим ҳам сизники”, деб қорнига ишора қилади, Абдусалом ака бизни яхши боқади, яхши қарайди, анови-манови… шунча хотини бор, дея яна ўз сўзлари билан менинг кимлигимни ифодалаяпти…\nКейин иккинчи видео келди, фақат бу сафар сўрининг устида олинган. Пастда сой оқиб турибди. Сўрида бояги иш бўляпти. Худди ўша олдинги сценарийдақа, яна ўша “Абдусалом ака”, “Ҳожи ака” каби гаплар”.\n“Вой, Абдусалом ака! Тез баёнот бермасангиз бўлмайди! Вой, сизнинг видеоингизни чиқаришиворибди хотинингиз билан. 4 яшарми, 5 яшар ўғлингиз бўлса керак… Вой! Вой, шунақа ёмон шармандалик! Боланинг олдидаям шунақа ёмон ишни қиладими?” деяпти.\n“Ҳе! Ўпкангни босиб ол. Менда унақа ўғил йўқ. Унақа иш ҳам бўлгани йўқ. Мени огоҳлантиришганди бундан, айтганман сенга олдин, дедим”, дейди Абдусалом Эргашев ўз суҳбатидан иқтибос келтириб.\nУнинг “Элтуз”га айтишича, ўтган йил август ойида прокуратура идорасида махфий хизмат ходими у билан ғалати “суҳбат” ўтказган.\nУни ёмонотлиқ қилиб, қасд олишларига яна бир сабаб, Эргашевга кўра, унинг “Эрк” демократик партияси лидери Муҳаммад Солиҳ билан дўстона алоқаларини давом эттиргани ҳамдир.\nШунингдек, Эргашевнинг “Элтуз”га билдиришича, секс видеолари билан уни шарманда қилишдан мақсад чет эл матбуотига тез-тез интервьюлар берувчи фаолнинг тилини тийдиришдир.\ndata-title="Абдусалом Эргашев: ДХХ мени секс видеоси билан шантаж қилди" data-description="Ўзбекистонлик фаол, 72 ёшли Абдусалом Эргашев ижтимоий тармоқларда, телеграм ва мессенжер орқали тарқалган, гўёки унинг аллақайси аёллар билан ахлоқсиз ..." data-image="https://eltuz.com/wp-content/uploads/2018/05/rasm3789-1.jpg" data-url="https://eltuz.com/sas/204152/" data-services="facebook,odnoklassniki,twitter,telegram" data-counter="ig">


Ўзбекистоннинг энг катта Қор бобоси Тошкент бўйлаб сайрга чиқди!\n09:44 / 25.12.2015\nЎзбекистонда колбаса, гўшт маҳсулотлари ва ярим тайёр маҳсулотларни ишлаб чиқарувчи етакчи комапаниялардан бири бўлган «Sherin» савдо белгиси Тошкент шаҳри аҳолиснини кириб келаётган Янги йил билан муборакбод этади. Ҳар йили 20 декабрдан 30 декабрга қадар “Sherin” компанияси korzinka.uz нинг барча тармоқларида катталар ва болаларга янги йил кайфиятини улашади.\nҲар куни korzinka.uz тармоғи дўконларида шўх ва хушчақчақ Қорқиз кутилмаганда пайдо бўлиб, «Sherin» савдо белгисидан колбаса маҳсулотларини олиш имкониятини берувчи совға сертификатлари кўринишдаги ҳадяни ташриф буюрувчиларнинг табассуми, рақслари ва аъло кайфиятига алмашади.\nНомаълум жойдан Қорпарчалари билан замонавий чанғиларда пайдо бўладиган, қиш фасли ва Янги йил байрамлари кириб келаётганилиги ҳақида хабардор этувчи улкан «Sherin» Қорбобоси харидорларга ўзгача завқ-шавқ бағишлайди. Мамлакатнинг энг катта Қорбобоси қўшиқ куйлайди, рақсга тушиб, байрамона кайфият улашади, ҳамда Янги йил арафасида мўъжизага бўлган ишонч хиссини уйғотади.\n«Sherin» савдо белгиси Қорбобосини мамлакатнинг барча Корзинкаларидан изланг! Байрамга хурсандчилик шукуҳини улашувчи Sherin колбасалари ҳар доим ҳар бир уй ва ҳар бир столда мавжуд бўлсин!\nВидеони ушбу манзил орқали ўтиб кўришингиз мумкин.


Iyun 2011 – Самарқанд – Ер юзининг сайқалидир…\nOy: Iyun 2011\nБир-биримизни таниймизми …\nёки бир-биримизга кўнгулдан яқин бўлсак янада дуруст эмасми? Муаллиф: Алибой Йўляхши, 19.06.2011, якшанба. Кўпчилигимизга яхши маълумки, бугун Ўзбекистон мухолифати номи остида юришган кишиларнинг асосий қисми, СССР (Советских Социалистических Союзных Республик) деб аталувчи жуда катта бир империянинг бошқарув системасида марказдан бошқариладиган баъзи бир илоҳот-реформалар (бошқача айтганда бир мунча демократик ўзгаришлар) ўтказиш бошланиши оқибатида кўзга ташланиб қолишгандилар. Уларнинг аксарияти бугун асосан кексайиб қолишдилар. Менимча, уларнинг орасида 60 ёшдан кичиклар деярли йўқ деса бўлади. Мен, Ўзбекистон мухолифати (ёки аъзолари деймизми) дейилганда, мухолифатчиларнинг ана ўша кекса (ветеран) қисмини, биринчидан , бир мунча юқори ўринга қўйишни…\nНега АҚШ Катта Яқин Шарқни портлатиб юборди?\n09/06/2011 12/11/2013 admin\nИгорь Шишкин: Нима учун Америка Катта Яқин Шарқни портлатиб юборди? Таржимондан: Маълумки, Шимолий Африка ва араб дунёси деб аталувчи Яқин шарқда (бошқача Катта Яқин Шарқ ҳам дейдилар) анчадан буён мавжуд давлат режимларига қарши ғалаёнлар давом этиб турибди. Уларнинг бир нечасида (Тунис, Миср, Яман каби) давлат бошлиқлари ҳисобланган диктаторлар вазифаларидан туширилиб, ҳатто мамлакатдан ташқарига чиқарилиб юборилмоқда ёки улар ўзлари жон сақлаш умидида қочиб кетишаётирлар. Воқеалар ҳақида дунё матбуот воситалари ёзишган хабарларда уларни таҳлил қилган материаллар учрамаяпти ёки улар жуда оздир. Номлари тилга олинган мамлакатларда содир бўлган ва ҳозир ҳам давом қилаётган…\n23-24 майда Берлинда нималар ҳақида сўзлашишди?\n04/06/2011 05/01/2013 admin\nЎзбек мухолифати вакиллари 2011 йил 23-24 май кунлари Берлинда нималар ҳақида сўзлашишди? Биласизки, бу йил Ватанимиз мустақиллигининг икки ўн йиллиги нишонладиган йил бўлганлиги билан биз (жонажон Ўзбекистонимиз бутун нуфуси) учун жуда қимматли йилдир. Шунинг учун ҳам 23-24 май кунлари Берлинда ўтказилган ва Ўзбекистон Халқ Ҳаракати(ЎХҲ)нинг таъсис қурултойи номини олган, ўзбек мухолифати кўпчилик қисми вакилларининг учрашуви, алоҳида аҳамият касб этади.


Интернет тезлиги паст Ўзбекистон Россиядан қочаётган "айтичи"лар учун қанчалик жозибадор?\n14 Апрель, 2022\nТошкентдаги IT-парк биноси.\nЎзбекистонда чет эл фуқароларига янги барпо этилаётган кўчмас мулк объектларини сотиб олиш тарзида инвестиция киритиш ҳуқуқи берилмоқда.\nПрезидент Шавкат Мирзиёев имзолаган фармонга биноан хорижликлар 1 майдан бошлаб Ўзбекистонда яшаш гувоҳномасини талаб қилмаган ҳолда, янги барпо этилаётган кўчмас мулк объектларини сотиб олишлари мумкин бўлади.\nШу ой бошидан эса Ўзбекистонда четдан келган IT-мутахассисларга уч йиллик виза ва соддалаштирилган тартибда ишлаш рухсатномаларини бериш кўзда тутилган IT visa тизими йўлга қўйилди.\nАйни қарорлар Украинадаги уруш ва санкциялар сабаб кескин ёмонлашаётган вазият фонида Россия ва Беларусдан минглаб IT- мутахассислари ўз мамлакатларини тарк этаётган паллага тўғри келмоқда.\nРоссиялик мутахассисларнинг аксари Арманистон, Грузия ва Туркия каби давлатларга йўл олган, уларнинг орасида Ўзбекистонни танлаётганлари ҳам оз эмас.\nМосквалик Алексей (исми унинг илтимосига кўра ўзгартирилди-таҳр.) иш жойини Ўзбекистонга релокация қилган "айтишник"лардан бири.\n32 ёшли бу мутахассис Озодлик мухбири билан суҳбатда Россияда ишлаш учун имконият қолмаганини айтади:\n“Россияда ишимиз учун имконият йўқолди. Санкциялар сабаб сервислар блокланди, молиявий ҳисоб-китоблар билан боғлиқ муаммолар юзага келди. Ғарбдаги ширкатлар Россия ҳудудидаги фирмалар билан ишлашдан бош торта бошлади. Шу сабаб кўпчилик кетмоқда. Менинг ўзим Ўзбекистонда туғилганим учун ҳозирча бу ерни танладим. Кариндошларим, танишларим бор бу ерда. Вазиятга қараймиз, ўзгарса, яна Россияга қайтамиз, узоққа чўзилса, бошқа жойга кетамиз”, - дейди Алексей.\nРоссия Электрон Алоқа Ассоциацияси матбуот вакили Екатерина Воробьёва Озодлик билан суҳбатда уруш бошланганидан буён 50-70 минг IT-мутахассис Россияни тарк этганини билдирди.\nШарқий Европанинг “Кремний водийси” дея ном чиқарган Беларусда ҳам IT соҳаси мутахассислари оммавий равишда мамлакатни тарк этмоқда.\n“Наша Нива” нашри санкциялар боис Беларусни 76 минг мутахассис тарк этгани, мамлакат IT соҳасининг 80 фоизи йўқолиб кетиш хавфи остида қолгани ҳақида ёзди.\nАйни пайтда Беларус ва Россия ҳукуматлари IT-секторини сақлаб қолиш учун мутахассисларга янги имтиёзларни таклиф қилмоқда.\nАммо солиқлар камайиши, армияга чақирувни 27 ёшга кечиктириш ва кам фоизли кредитлар кўзда тутилган имтиёзлар ҳам IT- мутахассисларни тўхтатиб қололмаяпти.\nРоссия Электрон Алоқа Ассоциацияси матбуот вакили Екатерина Воробьёванинг Озодликка айтишича, мутахассисларнинг кетиши санкциялар оқибатида керакли инфраструктуранинг йўқолгани билан боғлиқ.\n“Россиялик мутахассислар Ғарб сервислари билан ишлашга ўрганган. Масалан, оддий Adobe сервисини олайлик, уни Россияда узайтириш тақиқланган. IT-мутахассиснинг фаолияти шу сервисга боғлиқ. Санкциялар боис бу сервисларнинг кўпчилиги Россияда тақиққа учради. Шунинг учун россиялик мутахассислар сифатли инфраструктура илинжида бошқа мамлакатларга кўчмоқда”, - дейди Ворбьёва.\n25 февраль куни, Россия Украинага бостириб кирганидан бир кун ўтиб, Ўзбекистон хорижлик IT-мутахассислар учун релокация дастурини эълон қилди.\nДастур компаниялар ва дастурчиларни Ўзбекистонга кўчириш харажатларини ҳам ўз ичига олади.\nШу ой бошидан эса Ўзбекистонда четдан келган IT- мутахассисларга уч йиллик виза ва соддалаштирилган тартибда ишлаш рухсатномаларини бериш кўзда тутилган IT Visa тизими йўлга қўйилди.\nТошкент IT-компаниялари ва мутахассисларига рағбат сифатида кенг кўламли солиқ имтиёзлари, уй-жой, бола парвариши имкониятлари берилишини ҳам ваъда қилмоқда.\nТошкентдаги IT-парк вакилининг Озодликка айтишича, TashRush дастури доирасида сўнгги бир ойда Ўзбекистонга 2 мингга яқин IT мутахассиси кўчиб келган.\nЎтган ой Ўзбекистон АКТ вазири Шерзод Шерматов IT-парк резидентлари 2028 йилгача барча корпоратив солиқлардан озод қилиниши, солиқ ва божхона имтиёзлари берилиши, Ўзбекистонга кўчиб ўтмоқчи бўлган IT-компаниялар эса зарур инфратузилма билан таъминланишини ваъда қилди.\nШерматовга кўра, четдан етакчи мутахассисларни жалб этган холда, Ўзбекистоннинг IT-парки Марказий Осиёдаги боғловчи IT-хабга айланиши мумкин.\nАммо мутахассисларга кўра, Интернет тезлигининг камлиги, электр таъминотидаги узилишлар Ўзбекистонни IT-мутахассислар учун жозибадор кўрсатмаслиги мумкин.\nЛатвияда узоқ йил ишлаб, Ўзбекистонга кўчиб келган IT- мутахассисининг айтишича, Ўзбекистоннинг инфратузилмаси ҳамон бошқа собиқ совет давлатларидан орқада.\n“Биз дунёнинг истаган нуқтасида туриб ишлашимиз мумкин. Етарли тезликда Интернет бўлса, кифоя. Мен оилавий шароитим туфайли Ўзбекистонга қайтиб келишга мажбур бўлдим. Ишимни ҳозир бу ердан давом эттиряпман. Яхши томони, бу ерда яшаш арзон, ёмон томони, Интернет тезлиги паст, нархи эса қиммат”, - дейди исми очиқланишини истамаган мутахассис Озодлик билан суҳбатда.\nЎзбекистон расмийлари эса мамлакатда Интернет тезлиги аввалги йилларга қараганда икки баравар ошганини айтишади.\nУларга кўра, IT-резидентлар ишлайдиган бинолар юқори тезликдаги интернет ва узлуксиз электр таъминоти билан жиҳозланган.\nЎзбекистон ҳукумати ўтган ой Skype алоқа тизимидаги узоқ йиллик тўсиқни олиб ташлаган.\nЎзбекистонда Твиттер, ТiкТок ва Россиянинг энг оммабоп “ВКонтакте” ижтимоий тармоғи блокланганича қолмоқда.\nЎзбекистон ўтган йили Интернет тезлиги бўйича 224 давлат орасида 166 ўринни эгаллаган. Бу ундан олдинги йилдагига қараганда 37 поғона юқори.\nБританиянинг телекоммуникация хизматлари провайдерларини таққослашга ихтисослашган Cable.co.uk нашри ўтган йил декабр ойида эълон қилган ҳисоботида Ўзбекистонда 5 гигабайтлик файл ўртача 6,64 Мбит/с тезликда юклаб олиниши ҳақда айтилган.\nЛекин бу МДҲ давлатлари орасида паст кўрсаткич.\nАйни пайтда Ўзбекистон Интернет нархи энг қиммат бўлган мамлакатлардан. Ўзбекистон Ахборот технологиялари ва коммуникацияларини ривожлантириш вазирлиги маълумотига кўра, мамлакатда 1 Гигабайт мобил интернет 16 минг сўмни ташкил этади.


ЎзА - Солиқ концепцияси: янгиликлар, имтиёзлар\n02.07.2018 20:24 Чоп этиш версияси\n“Ўзэкспомарказ”да Халқаро пресс-клубнинг навбатдаги сессияси бўлиб ўтди. Мазкур сессия Ўзбекистон Республикаси Президенти томонидан имзоланган Ўзбекистон Республикаси солиқ сиёсатини такомиллаштириш концепциясининг эксперт-жамоатчилик муҳокамасига бағишланди.\nУнда тегишли вазирлик ва идоралар вакиллари, солиққа тортиш соҳасидаги экспертлар, бизнес-ҳамжамият, дипломатик корпус, халқаро молия институтлари, етакчи ОАВ ходимлари иштирок этди.\nАйрим одамларда солиқ ҳақида нотўғри тушунча шаклланган. Гўёки улар ўзлари тўлаётган солиқларни кимгадир шундоққина бериб юбораётгандек тушунишади. Ва солиқлардан қочишади. Аслида, ўз вақтида тўланган солиқлар бу – бизни қўриқлаётган армия, замонавий мактаб, яхши таълим, сифатли тиббий хизмат, текис ва равон йўл, ўз вақтида бериладиган маош ва пенсиялар, хуллас, қулай турмуш тарзимиз учун давлат сарфлайдиган маблағдир. Ҳар кимнинг тўлаган солиғи занжирли тизим орқали ўзига қайтиб келади.\nПрезидентимизнинг 2018 йил 29 июндаги «Ўзбекистон Республикасининг солиқ сиёсатини такомиллаштириш концепцияси тўғрисида»ги фармони солиқ сиёсатида янги саҳифа очди. Янги солиқ концепцияси бу сафар тор доирада, сокин кабинетларда қабул қилинмади. Аксинча, 3 ой давомида жамоатчилик муҳокамасига қўйилди. Оммавий ахборот воситалари, телевидение, радио ва ижтимоий тармоқларда жуда кўп баҳслар бўлди. Минглаб таклиф ва мунозаралар билдирилди.\nМуҳокамалар давомида иштирокчилар, солиқ сиёсатини такомиллаштириш йўлида ушбу концепцияда кўзда тутилган ечимларни кўриб чиқиб, фармонда белгилаб берилган тизимли муаммоларга батафсил тўхталиб ўтдилар.\n– Мазкур концепциянинг аҳамияти жуда катта, нима учун? Рақамлар бўйича мисол келтираман, бугунги кунда Ўзбекистонда 13 миллион меҳнатга лаёқатли аҳоли бўлса, жисмоний шахслардан олинадиган солиқ тўловлари бўйича солиқ тўлаётганлар 4 ярим миллионни ташкил этади. 3,3 миллион одам пенсионер. Бундан кўринадики, 4 ярим миллион одам пенсияни таъминлаб бериши керак. Бу кўрсаткич Европанинг энг қариб бораётган мамлакатларига хос. Бизда асосан ёш миллат бўлишига қарамасдан шундай аҳвол. Давлатимиз раҳбари ушбу жиҳатларни ҳам ўйлаб, ҳар томонлама пухта фармон қабул қилдиларки, бу солиқ сиёсатидаги ўзгаришлар, ривожланиш учун катта қадам. Бунда асосий эътибор адолатли солиқ тўлаш ва солиқ юкини камайтиришга қаратилмоқда. Мисол учун, бирор катта ишлаб чиқариш корхонаси 30 миллион АҚШ доллари активи бўлса-да, ўзини кичик корхона деб рўйхатдан ўтказиб 5 фоиз солиқ тўласа. Бу нотўғри ҳолат, – деди Ўзбекистон Республикаси молия вазири Жамшид Қўчқоров.\nЎзбекистон Республикаси солиқ сиёсатини такомиллаштириш концепцияси доирасида 2019 йил 1 январдан, меҳнатга ҳақ тўлаш фондига солиқ юкламаси, барча жисмоний шахслар даромадларига 12 фоизлик ягона солиқ ставкаси жорий этилиши орқали пасайтирилади, шундан 0,1 фоизи шахсий жамғариб бориладиган пенсия ҳисобларига йўналтирилади, шунингдек, фуқароларнинг ижтимоий бадаллари бекор қилинади. Бизнес учун ягона ижтимоий тўлов ставкаси 15 фоиздан 12 фоизгача пасайтирилади.\nЮридик шахслар айланмалари (нақд пул тушуми)дан ундириладиган давлат мақсадли фондларига мажбурий ажратмалар бекор қилинади, юридик шахслар фойдасига солиқ ставкаси 14 фоиздан 12 фоизгача, тижорат банклари учун эса 22 фоиздан 20 фоизгача пасайтирилади. Қўшимча қийматга солиқ ставкасининг 20 фоизлик ҳозирги миқдори сақлаб қолинади, бунда солиқ ҳисоби тўлақонли тизими жорий этилади, солиққа тортиш базаси аниқлаштирилади, имтиёзлар сони камайтирилади ва 2019 йил якунлари бўйича ушбу солиқ ставкаси пасайтирилади.\nҚабул қилинган концепция жамоатчилик томонидан билдирилган фикр ва мулоҳазалар асосида қайта ишланган ҳамда бизнес ва ижтимоий кафолатлар таъминловчиси ҳисобланган давлатнинг манфаатлари ҳисобга олинган.


МАҚСАДГА ЕТИШ УЧУН АСТОЙДИЛ ИНТИЛИШ КЕРАК - Ўзбекистон овози газетаси\nМАҚСАДГА ЕТИШ УЧУН АСТОЙДИЛ ИНТИЛИШ КЕРАК\nПартия сафига қўшилганимга ҳали кўп бўлгани йўқ. Лекин қисқа муддат ичида «Истиқбол» ёшлар қаноти фаолиятида иштирок этиб, сиёсий билимимни оширдим. Айниқса, «Ёш сиёсатчи» кўрик-танловида қатнашганим фаолиятимда катта ўзгаришларга сабаб бўлди, деб бемалол айта оламан.\nПартия аъзоси бўлишимдан аввал ҳам танловнинг туман, вилоят босқичларини кузатиб борардим. Ёш сиёсатчи сифатида ўзини намоён этаётган билимли, фаол тенгдошларимга ҳавасим келарди. Бу йил мазкур танловда қатнашишга аҳд қилган эдим. Танловда депутатликка муносиб номзод, кучли нотиқ, етакчи сифатида ўзимни кўрсатишим керак эди. Аввал Чортоқ туман, кейин Наманган вилоят босқичида ғолиб бўлдим. Танловнинг энг охирги босқичида ҳам биринчи ўринни қўлга киритганимда ўзимни ҳақиқий сиёсатчилардек ҳис этганман.\nҲозир ўйлаб кўрсам, инсон ҳеч бир муваффақиятга осонлик билан эришмас экан. Мен ҳам танловнинг ҳар бир босқичига жиддий тайёргарлик кўриб, анчагина изланишимга тўғри келди. Кўпгина ижтимоий-сиёсий адабиётларни ўқидим, қонунларни ўрганиб чиқдим. Мамлакатимизда амалга оширилаётган ислоҳотлар мазмун-моҳияти билан чуқурроқ танишиш, сиёсий жараёнларни мазмун-моҳиятини теран мушоҳада қилиш учун партиямизнинг тажрибали етакчилари, депутатлар билан учрашиб, уларнинг фикр-мулоҳазаларини тингладим. Танлов мен учун катта мактаб бўлди, билимларимни оширдим, ўзимга ишончим ортди.\nБугун «Истиқбол» ёшлар қаноти Наманган вилоят бўлими етакчисиман. Бу масъулиятли вазифа эканини чуқур ҳис қиламан. Юртимизда бўлаётган ўзгариш ва янгиланишларни мунтазам кузатиб бориб, уларнинг аҳамияти ҳақида тенгдошларим билан суҳбатлар, баҳс-мунозаралар ўтказишга ҳаракат қиламан.\nЎз тажрибамдан шунга ишонч ҳосил қилдимки, юртимизда истеъдодли ёшлар кўп. Уларни аниқлашда «Ёш сиёсатчи» каби кўрик-танловларнинг аҳамияти катта.\nЎзХДП «Истиқбол» ёшлар қаноти Наманган вилоят бўлими етакчиси, «Ёш сиёсатчи-2013» кўрик-танлови республика босқичи ғолиби.


Добавлено: 04.05.2016, 10:23\nБерлинда эсган кучли шамол оқибатида ҳаво шарини осмондан тушириш қийин бўлди. Натижада ҳаво шарида бўлган 20 киши, шу жумладан болалар ҳам 150 метр баландликда қолиб кетди, дея хабар берди “Vesti.ru” нашри.\nЙўриқчи ҳаво шаридагиларга тезда сават полига ётишга буйруқ берди. Қўрқувни ҳисобга олмаганда, ҳеч ким тан жароҳати олмади. Полиция бундай ноқулай об-ҳаво шароитида нима учун ҳаво шари учирилганини аниқлашга киришди.


«Ҳаётимдаги энг унутилмас воқеа»\nТаъкидланганидек, “Ўзбекистон Республикасининг фуқаролиги тўғрисида”ги Қонун кучга кирган пайтда турли сабаблар билан мамлакат ташқарисида бўлган маҳаллий аҳоли, бошқа давлатда туғилиб ўсиб, юртимизни ўз Ватани сифатида дилдан тан олган, унинг тараққий этиши ва гуллаб-яшнаши учун муносиб ҳисса қўшиб келаётган инсонлар фуқароликка қабул қилинади.\nТуркманистон Республикасида туғилган Комилжон Йўлдошев кўп йиллардан буён Нукус шаҳрида яшайди. Қорақалпоқ давлат университетида таълим олди. Савдо соҳасида астойдил меҳнат қилиб, Ватанимиз равнақига муносиб улуш қўшиб келмоқда.\n— Йигирма беш йиллик орзуим рўёбга чиқди, — дея хурсандлигини яшира олмайди К. Йўлдошев. — Ўзбекистон Республикаси фуқароси, деган шарафли номга эга бўлдим. Юртбошимиздан чексиз миннатдорман. Бундан кейин ҳам бор билим ва тажрибамни мустақил диёримиз юксалиши йўлида сафарбар этаман.\nТадбирда ўрта махсус, касб-ҳунар таълими муассасалари ҳамда умумтаълим мактабларининг 16 ёшга тўлган ўқувчиларига биометрик паспортлар топширилди.\n— Бу ҳаётимдаги энг унутилмас воқеалардан биридир, — дейди Нукуc шаҳридаги 22-умумтаълим мактаби ўқувчиси Дилноза Узоқберганова. — Келгусида республикамиз тараққиётига ҳисса қўшишга астойдил ҳаракат қиламан.\nМазкур рукндаги бошқа мақолалар: « Макон, имкон, инсон...\t13 октябрь куни мамлакатимизда кутилаётган об-ҳаво »


UzAuto Motors импорт божи ва утилизация йиғими тўламаётган бўлиши мумкин – депутатлик сўрови - UzNews.uz\n24 октябрь, 18:03\nUzAuto Motors импорт божи ва утилизация йиғими тўламаётган бўлиши мумкин – депутатлик сўрови\nБир гуруҳ депутатлар томонидан имзоланган импорт машиналар бож тўловига оид депутатлик сўрови Молия вазирлиги ва Давлат божхона қўмитасига юборилди.\nЖорий йил 23 октябрь куни бир гуруҳ парламент депутатлари ҳукуматдан импорт қилинаётган машиналар юзасидан пайдо бўлаётган масалаларга изоҳ беришини сўраган. Депутатлар Расул Кушербаев, Дониёр Ғаниев ва Бекмирза Эшмурзаевнинг фикрича, импорт қилинаётган автомашиналар учун UzAuto Motors АЖ ва «Жиззах автомобиль заводи» МЧЖ томонидан импорт божи ва утилизация йиғими тўланмаётган бўлиши мумкин.\n«Бундан ташқари, «Ўзавтосаноат» таркибидаги «Жиззах автомобиль заводи» МЧЖ шу йил июлдан Volkswagen Caddy автомашиналарини, октябрь ойидан эса Škoda Kodiaq автомашиналари сотувини бошлаган. Очиқ манбалар келтирилишича, ушбу машиналар Польшадаги заводдан импорт қилинади», дейди депутат Кушербаев.\nУнинг айтишича, UzAuto Motors АЖ ва «Жиззах автомобиль заводи» МЧЖ томонидан импорт қилиниб, дилерлик тармоғи орқали таклиф этилаётган автомашиналар нархлари таҳлил қилиниб, автомашиналарнинг божхона қиймати ҳисоб-китоб қилинганда, ўзгача натижаларга намоён бўлмоқда.\n«Таиланддан импорт қилинаётган Chevrolet Trailblazer нархини олайлик. Бу автомашина UzAuto Motors томонидан ҳозир 398 миллион сўмдан ёки 38 минг 492 доллардан сотилмоқда.\nАгар UzAuto Motors барча божхона божи (156,8 миллион сўм), ҚҚС (46,6 миллион сўм), божхона божи (0,3 миллион сўм) ва утилизация йиғимини (40,1 миллион сўм) тўлаб, ушбу автони Ўзбекистонга олиб кираётган бўлса, бу автомашинанинг Ўзбекистон чегарасига кираётганда божхона қиймати 154,1 миллион сўм ёки 14 минг 903 доллар бўлиши керак», дея фикр билдирган Бакиров.\nПарламент аъзоларининг ўрганишида Chevrolet ва Volkswagen компанияларининг дунё бўйича биронта заводи ва расмий ҳамкорлари томонидан бундай паст нархда автомашиналар таклифи умуман мавжуд эмаслиги маълум бўлган. Шу туфайли, депутатлар UzAuto Motors АЖ ва «Жиззах автомобиль заводи» МЧЖ томонидан импорт божи ва утилизация йиғими тўланмаётган бўлиши мумкинлиги ҳақида хулосага яқин турибди.\nАмалдаги қонунчиликка кўра, депутатлик сўровига 10 кун муддат ичида муносабат билдирилиши лозим.\nАввалроқ, бир гуруҳ депутатлар UzAuto Motors машиналари таннархи масаласида Монополияга қарши курашиш қўмитасига сўров киритганди. Қўмита махсус комиссияси ишга оид қарор қабул қилди, кейинроқ UzAuto Motors вакиллари қарор устидан судга шикоят қилди. Айни пайтда суд давом этмоқда.


Хорижлик харидор билан музокара\nС начала работы biznes-daily.uz 7 166 794\nГлавная "МЕНИНГ МУЛКИМ - ЧАСТНАЯ СОБСТВЕННОСТЬ" Хорижлик харидор билан музокара\nХорижий харидор сизнинг маҳсулотларингизга қизиқиш билдирса, сиз бу имкониятдан унумли фойдаланиш учун унинг ушбу эътиборини диққат билан ўрганиб чиқишингиз лозим. Бунда сизнинг экспортчи сифатидаги ташаббусларингиз жуда муҳим ўрин тутади: таклифларни сўров учун юборишдан тортиб, амалга ошаётган шартномага аниқлик ва розилик киритишгача.\nБосқичларнинг энг кўпи ахборот алмашуви билан боғлиқ:\n● Электрон почта орқали (ёзишмалар);\n● Факс ёки бошқа алоқа воситалари орқали;\n● Телефон орқали музокаралар\n● Интернет алоқа воситалари орқали (Skype, Viber, Imo, Watsapp, wechat, google talk, facebook ва ҳоказолар);\n● Шахсий учрашувлар орқали.\nТижорат таклифингизга қизиқиш билдирилганидан кейин, музокараларни ўзингиз ёки номингиздан ишончли вакилингиз давом эттирсин.\nМузокараларни бошлашдан аввал саволларга тез жавоб бера олишингиз учун махсус тайёргарлик кўришингиз керак:\nМаҳсулот (техник ва бошқа параметрлар);\nБошқа алоқадор ҳужжатлар (сертификат ва бошқалар);\nМаҳсулот етказиб бериш шартлари ва вақти;\nТўлов шартлари ва вақти;\nЭкспорт шартномаси шакли.\nЕ-mail ёзишмаларга қандай жавоб қайтариш керак?\nМуваффақиятга эришган аксарият экспортчилар ўзларининг биринчи сотувига ўз ташаббуси орқали эмас, балки сўровларга тўғри ва аниқ жавоб бериш орқали эришганлар. Кўпчилик йирик фирмалар экспорт сўровларини олишса-да, лекин муваффақиятли экспортчи бўла олишмайди.\nСўровлар асосан хорижий тилда келади ва уларни тушуниш учун биз малакали таржимонга мурожаат қилишимиз ёки ўзимиз мустақил равишда чет тилларини ўрганишимиз керак. Одатда, чет эллик харидорлар маҳсулотнинг нархи, техник хусусияти ва уни етказиб бериш шартлари билан қизиқишади. Сўровлар нафақат харидорнинг ўзидан, балки унинг воситачиси ёки дистрибютерларидан ҳам келиши мумкин. Сиз сўровлар ким томонидан келганлигидан қатъи назар уларга тезкор (оператив) жавоб беришингиз шарт.\nМаҳсулотингиз билан танишган харидорлар сизга қўнғироқ қилишни бошлашади. Иш жойида, кўчада, йўлда ёки уйда бўлишингиздан қатъи назар, қўнғироқларга ҳар доим аҳлоқий ва психологик нуқтаи назардан жавоб беришга тайёр бўлишингиз керак. Мулоқотда сиз маҳсулотингиз ҳақида аниқ маълумот ва тасаввур уйғота олинг. Харидорда сизнинг маҳсулотингиз ва қандай шартлар билан уни сотиб олиши ҳақида тўлиқ тушунча пайдо бўлсин. Харидор ҳар хил ва кутилмаган саволлар билан сизга мурожаат қилиши мумкин. Сизни қай даражада профессионал, ўз ишининг устаси ва музокараларга тайёр эканингизни у битта қўнғироқ орқали баҳолайди. Шунинг учун, сизнинг иш столингизда керакли барча маълумотларнинг (нархлар, маҳсулот хусусиятлари, ойлик ишлаб чиқариш ҳажми) мавжуд бўлиши, турли саволларга лаёқат билан тўлиқ ва тушунарли жавоб қайтариш мақсадга мувофиқдир. Самарали мақсадга эришиш учун мулоқот чоғида мамлакатлараро вақт тавофутини ҳам инобатга олиш лозим бўлади.\nМулоқот турларининг барчаси бирдек муҳим ахамиятга эга. Агар сиз телефон орқали мулоқотларни фойдасиз деб ҳисобласангиз, қаттиқ янглишасиз. Телефон орқали катта-катта шартномалар келишиб олиниши мумкин.\nШахсий учрашувлар: музокаралар\nМузокаранинг асосий босқичлари: музокарага тайёргарлик, музокара жараёни ва ўзаро битимга эришиш.\nМузокараларни сифатли ва самарали ўтказиш учун диққатни жамлаб тайёргарлик кўриш керак. Музокараларни, иложи борича, махсус хоналарида ўтказиш мақсадга мувофиқ. Шу билан бирга, музокаралар иккала томонга ҳам қулай жойда, тушлик ёки кечки овқат пайтида, офисда ёки бошқа хоналарда, чет элда ёки сизнинг шаҳрингизда ўтказилиши мумкин. Малакангиз қанчалик юқори бўлмасин, музокараларга доим жиддий тайёргарлик кўринг.\nАгарда сиз харидорингизни ўзингизнинг иш жойингизга чақирган бўлсангиз, олдиндан махсус хонани тайёрланг. Хонанинг ҳарорати ва етарли ёруғлигига эътибор беринг ҳамда хонага қоғоз ва қаламларни, музокара учун керак бўладиган ҳамма ҳужжатларни (маҳсулот каталоги, унинг нархлари, техник хусиятлари ва керакли буклетларни) олдиндан тайёрлаб қўйинг. Стол устида салқин ичимликлар ҳам бўлсин.\nМузокараларда сиз томондан камида икки киши иштирок этиши тўғри бўлади. Иккинчи шахснинг иштироки музокаранинг қайси кайфиятда ўтишини, айниқса харидорнинг хатти-ҳаракати, унинг маҳсулотингиз ва сизнинг таклифларингизга қарашлари ва кайфиятини кузатишга имкон беради. Чунки хорижлик харидорлар сизнинг қай даражада музокара юритишингизга, хулқингизга, овозингизга ва ўзингизга бўлган ишончга катта эътибор беришади.\nМузокараларда сиз томондан бир қанча иштирокчилар қатнашса, уларга олдиндан ким қайси мавзу ва саволларга жавобларни ўз зиммасига олишини тайинланг. Гуруҳингизга музокара иштирокчиларининг аниқ мақсадини тушунтиринг. Агар ажнабий тилни билмасангиз, музокарага таржимонни ҳам жалб қилинг.\nУчрашувдан аввал ҳамкорингизни қандай шахс эканлигини ўрганиб чиқинг. Унинг корхонаси веб-сайтига киринг, корхонанинг даражасини ва тадбиркорликда эришган ютуқларини чуқур ўрганинг. Шундан кейин сиз бўлажак ҳамкорингиз ҳақида тўлиқ тассавур билан музокарага асосий ва ёрдамчи стратегия тузиш омилига эга бўласиз.\nБу муҳим! Агарда сизнинг музокара учун режангиз бўлмаса, сиз харидорнинг режаси асосида ишлайсиз.\nИш этикетига қатъий риоя қилиш керак. Бунга бир неча стандарт: қўл бериб сўрашиш, ўзини таништириш, ташриф қоғозлари (визиткалар) алмашиш, учрашувдан мақсадни айтиб ўтишлар киради.\nАгар музокарага сиз келган бўлсангиз, биринчи қадамни сиз бошланг, агар харидор сизга мурожаат қилган бўлса, улар ўзлари учрашувдан мақсадга ўтишади. Кайфиятингиз ёки чарчаган бўлишингиздан қатъи назар, чет эллик харидорга дўстона ва очиқ мурожат қилинг, унинг сизга ажратган вақти учун миннатдорчилик билдириб, учрашувдан хурсанд эканингиз ва маҳсулотингизга бўлган қизиқишдан мамнун бўлганингизни айтинг.\nХаридор сизга савол бераётганида қайта сўрамаслигингиз учун уни диққат билан эшитинг. Одатда маҳсулотингиз сифати ва техник хусусиятини сўрайди. Агар корхонангиз шахсий бўлса, харидорга корхонангиз асосчилари, унинг йўналиши, қачон асос топганлиги ва ишлаб чиқаришнинг технологик жараёни, маҳсулот нархи ҳақида сўраш қизиқ бўлади. Харидорлар ўзлари ишлаб чиқарувчи, қайта ишловчи, трейдер ёки вакил бўлишлари мумкин. Нархларни беринг ва харидорнинг бунга муносабатига эътибор қаратинг, чегирмалар таклиф қилишга шошилманг. Агар улар сиз билан учрашувга қарор қилган бўлса, уларда албатта сизнинг корхонангиз ва бошқа корхоналар нархлари ҳақида маълумот бўлиши мумкин. Сиз уларга маҳсулот ҳажмидан шартли чегирмалар беришингиз мумкин.\nМисол: сиз, агар харидор 2 вагон маҳсулотингизга олдиндан пул тўласа, 5% чегирма ёки 4 вагонга 10% чегирма беришингиз мумкин.\nИмкониятларингизни аниқ ифодаланг, ростгўй бўлинг, имкониятингиздан ортиғини ваъда қилманг. Албатта, маҳсулотингизни муҳим жиҳатларини муҳокама қилинг, қандай шикоятлар бўлиши мумкинлигини олдиндан айтинг ва унинг ечимини тушунтиринг.\nСуҳбатга киришдан олдин саволларингизни тайёрланг ва албатта уларни айтинг. Бу билан, харидорнинг қизиқиши ва талабларини: аслида нимани, қандай ҳажмда, қаерга, талаблар, сифат, ким учун маҳсулот олишмоқчилигини ўрганиб чиқасиз. Сизнинг касбий маҳоратингиз суҳбат давомида юзага чиқади. Агар сиз юқорида айтиб ўтилган саволларга тўлиқ жавоб топсангиз, кучли ва заиф томонларини ўрганиб, унга аниқ асослар билан маҳсулотингиз рақобат ва сифат томонидан устунликка эгалигини ва нархи сифатига мослигини тушунтира оласиз. Булардан келиб чиқиб, харидорни қанчалик сиз билан ҳамкорлик қилишга тайёрлигини аниқлаб, унга вақтингизни сарфлашингиз фойдали ёки фойдасизлигини аниқлайсиз.\nТузилаётган шартноманинг асосий томонлари: нарх, тўлов усули, логистика, божхона расмийлаштируви учун маҳсулот билан бирга кетадиган ҳужжатлар ва ҳоказоларни келишиб олинг. Таклиф ва шартларингизда аниқ тушунча бўлиши учун харидорга шартнома лойиҳасини беринг.\nҚатнашувчилар ҳар доим ҳамкорликнинг энг маъқул битимига келишга ҳаракат қилишади. Шунинг учун ҳам баҳслар пайдо бўлади. Агар харидор томонидан берилган саволга тайёр бўлмасангиз, музокарада танаффус сўраб, корхонанинг масъул ходимлари билан маслаҳатлашинг. Шунга ўхшаш ҳолатлар сабабли, музокаралар соатлаб, ҳафталаб ва ҳаттоки ойлаб давом этиши мумкин.